ועדת הכלכלה, כנסת 20, פרוטוקול מספר 786, 2018-06-19 10:43

איתן כבל: בוקר טוב.

איתן כבל: אני שמח להיות כאן אתכם.

איתן כבל: ברשותכם, גברתי מנהלת הוועדה, היועץ המשפטי, מנכ"לית משרד התחבורה והבטיחות בדרכים, חברתי סתיו, זכות גדולה נפלה בחלקנו שאת כאן, ברוכה הבאה, הדובר, הרשם.

איתן כבל: כמדי יום כידוע לכם אני מתחיל בהקראה של שיר.

איתן כבל: זה מנהג שכבר תפס לו מקום כאן בוועדה, לפתוח את היום במקום קצת אחר.

איתן כבל: היום יום שלישי פעמיים כי טוב, 19 ביוני 2018, בשבת נקרא את פרשת חוקת, היום נקרא את שירה של איריס אליה כהן, שעון חורף, מתוך ספר שיריה שחרחורת.

איתן כבל: איריס היא משוררת, סופרת ואמנית ישראלית.

איתן כבל: כתבה שלושה רומנים, ביניהם גלבי, על חטיפת ילדי תימן, מזרח והבלקן.

איתן כבל: איריס היא כלת פרס ראש הממשלה ליצירה לסופרים ומשוררים לשנת 2015.

איתן כבל: שעון חורף, איריס אליה כהן, מתוך שחרחורת.

איתן כבל: אל תראוני שאני שחרחורת זה רק הלב שמקדים להחשיך.

איתן כבל: אפילו בקיץ עת מסמיך התמוז והאור מהלך עד לילות גבה צוואר נוקף בי הלב שעה אחת קודם.

איתן כבל: מי שמבין את העומק של השיר הזה, יש בו הרבה, הרבה, הרבה עומק.

איתן כבל: אני מקווה, נהגי המוניות, זה בעייתי קצת, אבל באמת שיהיה לנו יום טוב.

איתן כבל: ברשותכם, אני רוצה חבריי חברי הכנסת להתחיל את הדיון.

איתן כבל: הדיון הוא בעצם דיווח של מנכ"לית משרד התחבורה ידידת המחלקה על ההליכים התחרותיים ליישום החוק בעניין מוניות השירות.

איתן כבל: יש כאן את סעיף 17 בחוק: "המנהל הכללי של משרד התחבורה והבטיחות בדרכים ידווח לוועדת הכלכלה של הכנסת על יישומו של חוק זה ובכלל זה על ההליכים התחרותיים כאמור בסעיף 14ח לפקודה כנוסחו בחוק זה בישיבה שתקיים הוועדה בהשתתפותו.

איתן כבל: הדיווח יימסר במועדים כמפורט להלן.

איתן כבל: לגבי התקופה שקדמה למועד הדיווח, עד יום י"ז בתמוז התשע"ח, 30 ביוני 2018".

איתן כבל: אנחנו מתכנסים כאן היום בהקשר הזה.

איתן כבל: ברשותכם, אני רוצה להבהיר כמה נקודות.

איתן כבל: אני יודע שאין מוניות, שאי אפשר להשיג מוניות כי כולם כאן, אבל אני רוצה להבהיר.

איתן כבל: אנחנו רוצים לשמוע דיווח.

איתן כבל: אני רוצה להזכיר כאן מעט נשכחות.

איתן כבל: חברי דב חנין שיש לך זכויות גדולות בתהליך הזה, קצת שכח.

איתן כבל: הדיון הזה מתקיים בזכות ועדת הכלכלה ואני אומר בזכותי, בזכות דב ובזכות חבר הכנסת חאג' יחיא ועוד כמה שהיו שותפים לעניין הזה.

איתן כבל: אני רוצה להזכיר שהדיון הזה לא היה מתקיים אילולא העובדה שהוועדה, ואני בראשה, ניהלנו קרב איתנים בראש ובראשונה מול משרד התחבורה ועוד יותר מזה, מול משרד האוצר כדי לשנות גישה שלטעמנו הייתה שגויה מאוד, בעצם לפרק את ענף מוניות השירות.

איתן כבל: זו הייתה המגמה, זה היה הכיוון, ולייצר מצב כזה שידלדל אותו עד כדי כך שלאט לאט, כמו שקרה, הוא ילך וייעלם.

איתן כבל: בתפיסתי, אותה תפיסה שמדברת על תחבורה ציבורית משוכללת שאין בלעדיה, ותרשמו לפניכם, ואני אומר את זה לקרן חברתי כבר לא פעם, שאם לא יהיה שינוי דרמטי בחמש השנים הבאות בנושא התחבורה הציבורית, הבחירות הבאות לרשויות תהיינה סביב הנושא של התחבורה הציבורית.

איתן כבל: תרשמו את זה לפניכם.

דב חנין: בתל אביב אולי גם בבחירות הקרובות.

איתן כבל: יכול להיות.

איתן כבל: אני אומר זאת כיוון שזה נושא חשוב.

איתן כבל: דרך אגב, זה גם משתלב עם נושא העירוניות, ונמצאת כאן חברתי חנה מורן שהיא מהמובילות של היום הזה.

איתן כבל: תבורכי על העשייה שלך.

איתן כבל: יחד עם תמר זנדברג חברתנו שמובילה את היום הזה.

איתן כבל: זה משתלב לגמרי בתפיסה הזאת שהיא לגמרי חלק בלתי נפרד מהעניין הזה.

איתן כבל: ברוך השם הצלחנו לגרום לכך - על זה נאמר אתה חונן לאדם דעת ומלמד לאנוש בינה - שגם משרד האוצר וגם משרד התחבורה הבינו ומבינים את הצורך.

איתן כבל: אני רוצה להודות לכם בהזדמנות הזאת, גם לזכותו של השר ובוודאי לך שנמצאת בקדמת הבמה כאן מולנו ולמשרד האוצר, לשר האוצר שנותן - ואני רואה את זה גם במסמכים הפנימיים – לנו את הרוח הגבית בנקודות האלה.

איתן כבל: לא רק שהחזרנו והולכים לצאת מאות מכרזים על פי חוק, ולא זו אף זו אלא שזה גם יהיה עם רב-קו מסובסד.

איתן כבל: זאת מהפכה שלמה.

איתן כבל: אני תמיד אומר את זה לכם כי אני יודע שלא כולם מסתכלים על זה באותה עין והמבין יבין.

איתן כבל: יותר מכך אני רוצה להזכיר.

איתן כבל: אתם רק שליחים שלנו למען הציבור.

איתן כבל: אתם הכלי שדרכו אנחנו אמורים לעשות פעולות למען הציבור.

איתן כבל: שלא נתבלבל.

איתן כבל: נהגי המוניות, חשוב ככל שתהיו, ואני באמת מרגיש ידיד אמיתי ועושה את הכול כדי לצאת מגדרי, ואין כאן עניין פוליטי.

איתן כבל: אין סיכוי שמי מכם יצביע עבורנו, לצערי.

איתן כבל: העניין כאן הוא כן ואמיתי, הכי נקי שיש.

איתן כבל: אני רוצה להבהיר עוד נקודה.

איתן כבל: משרד התחבורה מתקדם מאד מאוד על פי תכנית הפעולה שהוצגה כאן והמכרזים כבר בחלקים מוכנים.

איתן כבל: אני גם רוצה לנצל את ההזדמנות, קרן, ולבקש שהמכרז למוניות השירות בירושלים – ואני אומר את זה לדרור חברי – יקבל את העדיפות העליונה.

איתן כבל: אני יודע שבירושלים מוניות שירות זה סיפור חדש שצריך לבנות אותו מאלף כי בירושלים מושג מונית שירות לא התקיים אבל חייבים לעשות את זה.

איתן כבל: חייבים.

איתן כבל: זו התחייבות שלנו שאחד המכרזים הראשונים שיצאו יהיה ירושלים.

איתן כבל: מה שמטריד אתכם, בוודאי אלה שיושבים כאן, ואתם מדברים אתי ומסמסים לי ושולחים לי ווטסאפים .

איתן כבל: יש גם חבר'ה שיודעים לשלוח מיילים ושולחים לי מיילים.

קריאה: אתה מזלזל בנו.

איתן כבל: חס וחלילה.

איתן כבל: עם חיוך שלך כזה אני יכול לזלזל בך?

איתן כבל: אני מנסה לומר בכל הכנות שרצינו להתקדם גם עם העניין של הפיצוי.

איתן כבל: הזכרתי את גברתי והנה היא הגיעה.

איתן כבל: בבקשה, תמר זנדברג.

איתן כבל: אני באמת שמח לראות אותך כאן.

איתן כבל: אני לא קובע עמדה של לצערי או לא לצערי.

איתן כבל: באמת שאינני יכול לומר זאת.

איתן כבל: פריד הגיש בג"ץ ומאותו רגע שהבג"ץ הוגש, צריך שגם הדברים ייאמרו לכל מי שכל הזמן שואל ומתעניין, גברתי המנכ"לית.

איתן כבל: זה בעצם בלם את כל היכולת להמשיך ולנהל את כל המשא ומתן כי עכשיו כולם מחכים להכרעת הבג"ץ.

דוד כוכבא: לאיזה משא ומתן אתה מתכוון להמשיך?

דוד כוכבא: אף פעם לא היה משא ומתן.

דוד כוכבא: אתה אומר להמשיך משא ומתן כאילו היה משא ומתן.

דוד כוכבא: לא היה משא ומתן.

איתן כבל: קודם כל, תוריד את הטון.

איתן כבל: אנחנו חברים ותוריד את הטון.

איתן כבל: אתם כאן בגלל מה שאני עושה.

איתן כבל: אז אנא.

לאה ורון: וגם אם אפשר לדבר ברשות דיבור.

איתן כבל: אנא, אתה חבר שלי.

דוד כוכבא: אני אמשיך להיות חבר שלך.

איתן כבל: תודה.

איתן כבל: אנא, גם למטוס לוקח זמן להמריא.

איתן כבל: לאט לאט תמריא.

איתן כבל: שיהיה קצת כבוד בינינו.

איתן כבל: זאת לא שאלה של משא ומתן, זה קודם כל מהרגע שהלכו לבג"ץ, מיד התעסקתי עם העניין הזה.

איתן כבל: אין מה לעשות, המדינה באה ואומרת, משרד המשפטים, שדרך אגב, איפה נציגי משרד המשפטים?

איתן כבל: לא הגיעו.

איתן כבל: הם בכלל סבורים שלא צריך לתת פיצוי ואתם יודעים את זה ואני לא רוצה לפתוח את זה.

איתן כבל: למרות זאת שכנענו את האוצר ואת משרד התחבורה בעניין הזה כי משרד המשפטים מתנגד.

איתן כבל: לא אומר תראו, נראה, אולי אלא מתנגד.

איתן כבל: הוא סבור שאין מה לתת, ואינני מדבר על ההמרה.

איתן כבל: ההמרה זה סיפור בפני עצמו.

איתן כבל: בוודאי יש גם את מוניות הספיישל שזה עולם תוכן משל עצמו.

איתן כבל: הם בעלי אינטרס לא במובן הרע של המילה אלא בעלי אינטרס עבור.

שלמה בורה: משרד המשפטים מתנגד כשהוא נתן לאגד מיליארד שקלים?

שלמה בורה: גם אחרי זה הוא מתנגד?

איתן כבל: אני רוצה להזכיר לכם את דבר הבא.

איתן כבל: יש לכם דרך אחת להתמודד עם זה – בבחירות.

איתן כבל: לא עכשיו.

איתן כבל: בסדר?

איתן כבל: תודה.

איתן כבל: אני מנסה לומר לכם את הדבר הבא.

איתן כבל: קודם כל, להעמיד את הדברים.

איתן כבל: אני רק יכול להתחייב לכם שכמו שהייתי עד עכשיו ידיד אמת, רק אל תפריעו לי לעזור לכם.

איתן כבל: יש יותר מדי "תחנות".

איתן כבל: ברוך השם, שתהיינה הרבה מאוד בעזרת השם ואני מקווה מאוד שהטובים שבכם – ושוב, אני לא מתבייש להגיד את זה – ואני אומר את זה לך גברתי המנכ"לית, אני אומר את זה לך דרור, יש שתי נקודות מרכזיות אתן דב חברי, שאנחנו בעניין הזה ממש מתכתבים ורואים את הדברים עין בעין, זה שתינתן זכות אמת לטובים שבתחנות המוניות להיות חלק בלתי נפרד.

איתן כבל: כמו שאמרתי לכם, לא אתן ומנקודת המבט שלי, אם זה יהיה הכיוון, אז כל הרפורמה, ראוי לה שלא תצא לדרך.

איתן כבל: שטייקונים ישתלטו על השוק הזה.

איתן כבל: לא יקום ולא יהיה.

קריאה: זה מה שיהיה.

איתן כבל: תודה רבה לנביא.

איתן כבל: אני מנסה לומר חברות וחברים, אל תהלכו אימים.

איתן כבל: אנחנו כאן כדי לעשות את זה הכי טוב שאפשר.

איתן כבל: כמובן מי שרוצה לפנות לערכאות, אני לא יכול למנוע זאת ממנו.

איתן כבל: זה הפתיח הארוך אבל היה חשוב לי לשים אותו באופן החד ביותר.

איתן כבל: גברתי המנכ"לית, בבקשה ונא לא להפריע לה.

איתן כבל: אאפשר כמו תמיד לשאול שאלות.

איתן כבל: כמובן אם חברתי תרצה לומר כמה מילים, בבקשה.

סתיו שפיר: תודה.

סתיו שפיר: אני מתנצלת אבל מתחיל דיון אצלי בוועדת השקיפות על שקיפות בוועדות התכנון.

סתיו שפיר: אני רק רוצה לברך אתכם.

סתיו שפיר: איתן, תודה רבה על כל העבודה שאתה עושה בנושא של התחבורה הציבורית ותודה כמובן ליוזמים של היום הזה, תודה לדב חנין ולתמר זנדברג על יום העירוניות שהוא הזדמנות לדבר באופן ממוקד בכל ועדות הכנסת על נושאים עירוניים משמעותיים ועל איך צריך להיראות העתיד של העירוניות.

סתיו שפיר: תודה לך קרן טרנר עושה עבודה נפלאה ומאוד מאוד משמח לראות.

סתיו שפיר: אני רוצה לומר משהו עקרוני בנושא הזה וקודם כל גילוי נאות.

סתיו שפיר: אני נכדה של נהג אוטובוס.

איתן כבל: כאן לא מדברים על אוטובוסים.

סתיו שפיר: מעבר לדיון ברפורמה, אנחנו צריכים לעשות – ואני יודעת שאתם מקיימים את זה כאן בוועדה לא מעט – מחשבה על איך צריך להיראות העתיד של התחבורה הציבורית ברשויות.

סתיו שפיר: הכיוון אליו אנחנו צריכים ללכת הוא לכיוון של הרבה יותר כוח ויכולות לרשויות המקומיות לקבוע איך נראית התחבורה הציבורית בתחומן והרבה יותר החלטה של התושבים שחיים בתוך המרחב של היכן הם זקוקים ולאיזה סוג של תחבורה ציבורית הם זקוקים יותר.

סתיו שפיר: בשנת 2018 יש את כל האמצעים הטכנולוגיים כדי לייעל ולייצר הרבה יותר שיתוף ציבור בתהליכים האלה ולבסוף התושבים עצמם שיודעים מה הם צריכים יותר מכל אחד אחר ואנחנו בפוליטיקה, גם במערכת המקומית וגם במערכת הממשלתית, בסך הכול צריכים להסדיר את התהליכים כך שיהיה הכי פשוט לתושב ולאזרח.

סתיו שפיר: כמה שפחות עול וכמה שפחות טרטור ובירוקרטיה וכמה שיותר החלטה וקביעה של אזרחים מה הם צריכים לעשות, וזה כולל גם את העובדה שרשויות מקומיות יוכלו לאפשר תחבורה ציבורית בשבת במקומות בהם זה מתאים, וכאן למוניות שירות יש משמעות מאוד מאוד גדולה, וגם יכולת להרחיב עד כמה שרק ניתן את האפשרויות של תחבורה ציבורית על פני תחבורה ברכבים פרטיים.

סתיו שפיר: אני שוב רוצה להודות לכם.

סתיו שפיר: תודה על הדיון ועל היום הזה ואני מקווה שגם נמשיך את הדיון העקרוני יותר כאן בוועדה.

סתיו שפיר: אני יודעת שיש נכונות רבה מצד משרד התחבורה וכאן יושבים חברי כנסת שמקדמים את זה ביום יום.

סתיו שפיר: תודה רבה לכולם.

איתן כבל: תודה לך סתיו.

איתן כבל: אני לא ידעתי שאת מהיוזמים.

איתן כבל: תבורכי גם את על הפעולה החשובה הזו של יום העירוניות בכנסת.

איתן כבל: תודה ובהצלחה.

איתן כבל: גברתי המנכ"לית, בבקשה.

קרן טרנר: לא נחזור על הרקע ועל המדיניות אבל מהרגע ששונה כל הכיוון של מוניות השירות ומוניות השירות עתידות לכבד גם את הרב-קו, אנחנו רואים בכלי הזה של מוניות שירות ככלי תחבורה ציבורית שמשנה דרמטית את התחבורה הציבורית ואת האפשרות של האזרח לבחור במגוון של אמצעי תחבורה.

קרן טרנר: בעצם בכרטיס אחד הוא יכול לבחור יום אחד רכבת, יום אחד אוטובוס, יום אחד מונית שירות, יום אחד ברגל, יום אחד באופניים וככל שאנחנו מנגישים מגוון של אמצעים, כך יש לנו יותר סיכוי להעביר אנשים לבחור בתחבורה הציבורית.

קרן טרנר: בחודשים שעברו מאז החקיקה היינו צריכים לעשות התאמות משמעותיות לשינוי המשמעותי שנעשה במדיניות מוניות השירות.

קרן טרנר: ועדת המכרזים פחות או יותר סיימה את הדיון במסמכי המכרז.

קרן טרנר: ישבנו על זה עשרות שעות, פינינו את הזמן לכך, לכולנו נמאס מהמכרז הזה.

קרן טרנר: אני קצת אפרט לגבי העקרונות שלו.

קרן טרנר: ישבנו בצורה מאומצת ופשוט דחינו כל דבר אחר ושמנו אותו בצד.

קרן טרנר: זה לחלוטין בראש סדרי העדיפויות של המשרד ובאופן אישי אני יושבת ראש ועדת המכרזים הזאת.

קרן טרנר: ישבנו עשרות שעות בחודשים האחרונים, מספר פעמים בשבוע על העניין הזה ובעצם נדרשנו לעשות את ההתאמות שנדרשות אגב המדיניות.

קרן טרנר: המכרז עתיד להתפרסם ממש בימים הקרובים.

קרן טרנר: ועדת המכרזים כבר סיימה.

קרן טרנר: יש עוד עניינים טכניים.

קרן טרנר: קצת על ההליך המכרזי.

קרן טרנר: אנחנו מתכוונים לפרסם מכרז לכל האשכולות ביחד כמו בכל מכרז, בהתחלה יש את העניין של תנאי סף ובעצם בשלב הראשון יידרשו המציעים במכרז להגיש את כל המסמכים שתומכים בעמידה בתנאי הסף, מה שנקרא שלב PQ, מבחינת יכולת והתאמה.

איתן כבל: רק שזה לא יהיה שלב שהרגתם אותם עוד לפני שהם התחילו.

קרן טרנר: לא.

קרן טרנר: בהיבט הזה אני יכולה לומר כיושבת ראש ועדת המכרזים שפתחנו כמה שיותר לתחרות.

קרן טרנר: אני גם אחדד את הסוגיות שהעלית ואת הדאגות שהעלית.

קרן טרנר: פתחנו את זה מאוד, את תנאי הסף.

קרן טרנר: היה חשוב לנו באמת לאפשר לכל מי שפעל בענף, לשחקנים חדשים בענף, ומתחנו את זה לגמרי לקצה לגבי מי שיכול להתמודד במכרז.

קרן טרנר: המכרז כולו מפורסם עכשיו.

קרן טרנר: מגישים - בתאריך שתקבע הוועדה – את העמידה בתנאי הסף ואז במהלך הדרגתי כל פעם יגישו הצעה כספית נקודתית תפעולית לאשכול שיפורסם באותה עת כאשר אשכול תל אביב הוא האשכול הראשון והוא יהיה כבר במועד הגשת ה-PQ, המסמכים לעמידה בתנאי הסף.

קרן טרנר: בעצם כל האשכולות מפורסמים היום כדי לאפשר למי שרוצה להתמודד על אשכול בחיפה ועל אשכול בדרום, כבר עכשיו להיערך עם הבדיקות ועם התכנונים.

קרן טרנר: בעצם כל מי שירצה להתמודד על איזשהו מכרז, צריך כבר להגיש את המסמכים לעמידה בתנאי הסף שמדברים בעיקר על ניסיון הפעלה קודם.

קריאה: את יכולה לפרט מה זה תנאי סף?

קרן טרנר: תנאי סף שקבעה הוועדה לגבי מי יכול לגשת.

קרן טרנר: בגדול זה מי שיש לו ניסיון כזה או אחר איקס שנים בהפעלה של מוניות שירות או מי שיש לו הון עצמי.

קרן טרנר: תנאי סף שקבעה הוועדה.

דב חנין: או מי שיש לו הון עצמי?

קרן טרנר: כן.

קרן טרנר: או.

קריאה: זאת אומרת, מי שיש לו הון עצמי ואין לו ניסיון, יכול לגשת.

קרן טרנר: ניסינו לפתוח את זה כמה שיותר.

קרן טרנר: צריך שבכל זאת יהיה איזשהו ניסיון בקבוצה אבל ניסינו לפתוח את זה כמה שיותר כדי לפתוח לתחרות.

קרן טרנר: בתל אביב יהיה המכרז הראשון שיגישו לגביו הצעה.

קרן טרנר: לכן מי שמתכוון להתמודד בתל אביב צריך גם להגיש את תנאי הסף וגם להגיש כבר הצעה.

קרן טרנר: לגבי שאר האשכולות אפשר בינתיים להמשיך ולתכנן ולגבש את ההצעה הכספית.

קרן טרנר: מבחינת העדפה עליה דיברנו בכנסת, העדפה למפעילים, היא נעשית בשני היבטים.

קרן טרנר: האחד, גם מבחינת הניקוד, ניקוד ניסיון.

קרן טרנר: יש ניקוד שניתן למי שהפעיל מוניות שירות.

קרן טרנר: יש לזה משמעות כספית.

קרן טרנר: זו משמעות של מאות אלפי שקלים.

קרן טרנר: דבר ראשון, זו העדפה בניקוד.

קרן טרנר: דבר שני, חשבנו הרבה מאוד בוועדה איך אנחנו פותחים את השוק ולא עושים תחרות מצומצמת לטייקונים ולמפעילי תחבורה ציבורית.

איתן כבל: תרשי לי לחדד, אם את כבר בנקודה הזאת.

איתן כבל: אני שומע את השאלות שלהם עוד לפני שהם שואלים.

איתן כבל: אנחנו יכולים לדבר גבוהה גבוהה סביב העניין הזה של טייקונים שלא ישתלטו על השוק, כמו שהשתלטו על שווקים אחרים ואנחנו לא ניתן בזה סימנים.

איתן כבל: בסוף אם התחרות תהיה תחרות נטו של מחיר, יקרו שני דברים.

איתן כבל: היכולת של חלק ניכר – אינני רוצה לומר כל כי יכול להיות שזה יכריח חלק להתאחד, כל מיני פעולות כאלה – יקשה עליהם מאוד מאוד כי מה הבעיה?

איתן כבל: יש לנו את הניסיון הזה עם האוטובוסים או אם אני אתן לך דוגמה בחברות תקשורת שהן נותנות בהתחלה תכניות ומחירים כאלה שאתה מוצא את עצמך אחר כך במצב שהשנה חולפת לה והן כבר מנהלות את העסק ואומרים שלא יכולים לעמוד במחירים שקבעו ומתחילה התדיינות משפטית ואתה לא יוצא מזה.

איתן כבל: אלה דברים שצריך שיהיו מונחים לפנינו ואני אומר את זה גם לכם באוצר.

איתן כבל: הרי זה כתוב, זה כמעט כמו המערכון של הגשש, אותן שאלות, אותן תשובות וזה חוזר על עצמו פעם אחר פעם.

איתן כבל: בלי שהם מדברים, אני שומע את השאלות האלה.

איתן כבל: האנשים האלה שהם באמת באים מענף המוניות, וזה מטה לחמם, עלולים למצוא את עצמם עוזבים ולאכול את הלב.

חמד עמאר: זה בדיוק מה שאמרתי אחרי ששמעתי אותה.

חמד עמאר: אני שומע כאן שבעלי ההון יהיו בעלי הבית.

איתן כבל: אני לא מציע שנגיד דברים אלא אני מציע שנשים את הדברים בצורה מאוד ברורה.

חמד עמאר: לפי מה ששמענו מהמנכ"לית.

קרן טרנר: לא.

קרן טרנר: לא סיימתי את דבריי.

חמד עמאר: ההון העצמי משחק תפקיד.

קרן טרנר: לא.

קרן טרנר: רגע.

קרן טרנר: לא סיימתי את דבריי.

קרן טרנר: קודם כל, מבחינת תנאי הסף.

קרן טרנר: אנחנו רוצים תנאי סף שיאפשרו כמה שיותר הגשת התנגדות.

קרן טרנר: צריך לומר שגם המפעילים היום, חלק שפעלו במבנה הזה, ובחלק המוניות היו בבעלותם וחלק בתאגיד ומספר חברים בתאגיד, תאגיד של מעט חברים, זה מאוד משתנה.

קרן טרנר: ניסינו לפתוח את זה כמה שיותר.

קרן טרנר: גם תנאי סף שנוגע להון מחייב 20 אחוזים של מישהו בבעלות שהיה לו ניסיון.

קרן טרנר: זאת אומרת, זה לא יהיה רק סחיר, רק מי שהוא עם הון, אלא ניסינו לפתוח את זה כמה שיותר.

קרן טרנר: אני רוצה לומר כמה דברים מאוד חשובים לגבי העדפה.

קריאה: לוח הזמנים כבר התחיל?

קרן טרנר: רגע.

קרן טרנר: ההעדפה היא גם בהיבט של הניקוד אבל צריך להבהיר שכל נקודה שווה הרבה מאוד כסף.

קרן טרנר: ההעדפה בעיני היותר משמעותית מגיעה מכיוון אחר, מכיוון של לוודא שבשוק אין כמות מצומצמת של שחקנים והיא ההגבלה של מגבלות תחרות שאנחנו שמים במכרז הזה.

קרן טרנר: דבר ראשון באנו ואמרנו שלא יהיה מי שיפעיל יותר משלושה אשכולות ברחבי מדינת ישראל, ואז גם אם מישהו זוכה, הוא לא יכול להשתלט על כל הענף.

קרן טרנר: דבר שני, כל מי שמפעיל מונית שירות באזור מסוים, לא יכול להפעיל את שירות האוטובוסים באותו אזור.

קרן טרנר: אם אנחנו חושבים שחברות מסוימות שפועלות היום בתל אביב יכולות לגשת למוניות שירות בתל אביב – התשובה היא לא.

קריאה: גם לא חברות בת?

קרן טרנר: גם לא חברות בת.

קרן טרנר: מבחינת ההגבלים העסקיים זה משורשר.

חמד עמאר: חברות אוטובוסים בתל אביב יכולות להתמודד בחיפה?

קרן טרנר: זה הולך כך: חברת אוטובוסים, אם תיקח לדוגמה את דן, דן נמצאת גם בחיפה וגם בתל אביב.

קרן טרנר: צריך להבין שזה לשני הכיוונים.

קרן טרנר: חברה שתגיש למוניות שירות לחיפה, היא תדע שכאשר יפורסם מכרז אוטובוסים של חיפה, היא לא תוכל להגיש למכרז אוטובוסים בחיפה.

קרן טרנר: זאת אומרת, אם היא פועלת היום כחברת אוטובוסים, היא לא יכולה להגיש כמוניות שירות.

קרן טרנר: אם היא תפעל באזור חדש כמונית שירות, לכשיפורסם שם מכרז לאוטובוסים, היא לא תוכל לגשת.

דב חנין: סעיף חשוב מאוד.

קרן טרנר: מאוד חשוב.

דב חנין: כל הכבוד.

קרן טרנר: הוא אפילו יותר חשוב מהנקודות.

קרן טרנר: הוא בעצם בא ואומר שאנחנו רוצים שוק שיש בו הרבה שחקנים.

קרן טרנר: בעיני הוא הרבה יותר חשוב אפילו מהניקוד.

איתן כבל: צודקת.

קרן טרנר: זה לגבי העדפה.

קרן טרנר: מבחינת הרב-קו.

קרן טרנר: חשוב לומר, וזה עלה כאן לא מעט.

קרן טרנר: אנחנו יכולים כבר במכרז שאנחנו מתכוונים לפרסם השבוע להפעיל את הרב-קו כבר היום.

קרן טרנר: חוק הרב-קו שעל שולחן ועדת הכלכלה לא מגביל אותנו היום לאפשר את כל מה שדיברנו עליו בכרטוס כבר היום במוניות שירות.

קרן טרנר: בהתאם לכל מה שדובר כאן בוועדה, אנחנו מתכוונים שכרטיס הרב-קו החופשי יומי, חופשי שבועי, חופשי חודשי והכרטיסים של ההנחות הייעודיות, אם אלה נכים, סטודנטים, אזרחים ותיקים, כל הכרטיסים האלה יכובדו בימי החול, יכובדו במוניות השירות.

קרן טרנר: כדי לפשט את ההליך, מוניות השירות לא יוכלו למכור כרטיסי מנוי כי אז הם במסלקה אחת וגובים את הכסף וזה אירוע מסוג אחר.

קרן טרנר: אבל מוניות השירות יוכלו למכור כרטיס בודד לנוסע מזדמן שעולה או במזומן או באשראי ואם הוא עולה עם כרטיס רב-קו - - -

איתן כבל: זאת אומרת, זה לא הכול למס הכנסה.

קרן טרנר: התחרות תהיה תחרות על המחיר שיתקבל מהמדינה בגין התיקופים השונים כאשר יש מחיר מפוקח.

קרן טרנר: בתל אביב, האשכול הראשון, מחיר הפיקוח הוא 6.70 שקלים.

קרן טרנר: מי שירצה להציע, יצטרך להציג תכנית עסקית ולהציע את המחיר שהוא מבקש מהמדינה פר תיקוף של מי שייסע כאשר חלק משלמים במזומן 6.70 שקלים, חלק משלמים באמצעות הכרטיס היומי ובעצם מה רוצים מהמדינה בגין כל תיקוף.

קרן טרנר: דבר נוסף.

קרן טרנר: מבחינת תנאים שקבענו בהפעלה עצמה.

קרן טרנר: כיוון שבמודל הזה של מוניות השירות, להבדיל מאוטובוסים, סיכוני הביקוש הם על מפעיל מונית השירות, היה חשוב לנו לעשות חובה לנסיעות ברזל נמוכה ככל הניתן אבל עדיין שומרת על שירות תחבורה ציבורית מינימלי לאזרחים.

קרן טרנר: לכן המכרז יוצא עם לו"ז ברזל מחייב כאשר בשעות השיא זה שלוש או ארבע נסיעות בשעה ולא יותר למרות שאנחנו חושבים שצריך יותר.

איתן כבל: אפרופו הדיון הקודם.

איתן כבל: בדיוק בשעות השיא אתה תלך לעשות שעות שיא להעביר עובדים לבית חולים.

איתן כבל: זאת לא הכוונה.

קרן טרנר: לא.

קרן טרנר: מי שמפעיל מוניות שירות, לא יוכל בזמן הזה לעשות היסעים.

קרן טרנר: בעצם יש מחויבות ללו"ז ברזל.

קרן טרנר: בשעות השפל זה בין פעם אחת לפעמיים.

קרן טרנר: פעם אחת היא בשעות של 1:00 בלילה.

קרן טרנר: בשעות השפל פעמיים כי בכל זאת שירות תחבורה ציבורית, ואנחנו רואים בזה שירות תחבורה ציבורית, ורצינו לאזן בין העובדה שזה שירות תחבורה ציבורית לעובדה שסיכוני הביקוש הם על מפעילי התחבורה הציבורית.

קרן טרנר: את התדירות, מוניות השירות יעדכנו במערכת הרישוי את לוחות הזמנים כדי שגם האפליקציה, אם זאת ווויז, מוביז ואחרות, האזרח יוכל להסתנכרן ולראות את התדירות והיכן הכול עומד.

קרן טרנר: הם יוכלו לעדכן במערכת הרישוי.

קרן טרנר: הם לא יוכלו כל יום לשנות את הלו"ז אבל הם כן יוכלו פעם בשלושה ימים לשנות אותו, בתדירות די גבוהה וזה יהיה במערכת.

קרן טרנר: אם אני רוצה לנסוע עכשיו בתחבורה הציבורית, אני אכנס למערכת ואראה היכן מונית השירות, מתי היא מגיעה, מתי מגיע האוטובוס ולאן כל אחד מגיע וזה יהיה במערכת הרישוי.

קרן טרנר: מבחינה טכנולוגית, אנחנו מחייבים את מי שמפעיל מוניות שירות לניהול צי רכב.

קרן טרנר: אנחנו מחייבים אותו למערכת ספירת נוסעים ומחייבים אותו לתת מידע לציבור.

קרן טרנר: הכול מפורט במסמכי המכרז.

קרן טרנר: כמובן שהליך מכרזי כולל גם שאלות הבהרה.

קרן טרנר: זה המקום והאופן שבו אם השוק חושב שוועדת המכרזים טעתה, את המכרז עולה לקנות 300 שקלים אבל אפשר לשאול כל שאלה ולבקש הבהרות.

קרן טרנר: זה המנגנון לפיו ועדת המכרזים יכולה לדון ולשנות דברים אם היא רואה שהשוק הגיב ואחד מהמציעים האיר את עיניה.

קרן טרנר: זו האפשרות של ועדת המכרזים, גם לעשות התאמות כאלה ואחרות.

קרן טרנר: מבחינת הפיצוי.

קרן טרנר: אנחנו בנוסחים סופיים.

קרן טרנר: נכון, יש לנו בעיה בבג"ץ.

חמד עמאר: את מדברת על ההמרה?

קרן טרנר: כן, על ההמרה.

קרן טרנר: אנחנו מתקדמים היכן שאפשר עם משרד המשפטים בנוסחים סופיים אבל צריך להבין שיש אירוע משפטי שקורה במקביל.

קרן טרנר: לגבי מוניות השירות בירושלים.

קרן טרנר: אנחנו עוד לא החלטנו מי האשכול הבא שהוא אחרי תל אביב.

קרן טרנר: מה שקורה עכשיו בירושלים זה שבטווח זמן מאוד קצר אנחנו מתכננים את כל התחבורה הציבורית בירושלים כי אנחנו הולכים להוציא 50 אחוזים מקווי התחבורה הציבורית בירושלים לתחרות.

קרן טרנר: 50 אחוזים אלה, אנחנו מגדילים את ההיקף ומוציאים מכרזים של אוטובוסים לשני אשכולות.

קרן טרנר: אנחנו עושים תכנון שהוא יותר הוליסטי ואם נספיק, זה תלוי בלוחות הזמנים, אבל בירושלים יש אירוע מאוד גדול מבחינת התחבורה הציבורית.

יצחק חאקי: אתם כל הזמן מדברים על המרכז ועל ירושלים.

יצחק חאקי: אין לנו עבודה.

יצחק חאקי: תתחילו מהדרום קודם.

איתן כבל: כולם ידברו בהמשך.

איתן כבל: אנחנו נתייחס לזה.

איתן כבל: תודה קרן על הדיווח המאלף.

איתן כבל: אני חושב שהוצגה כאן תפיסה שטרם הוצגה והעובדה שגם אם יהיו עניינים כאלה ואחרים שהציבור יבוא ויאמר שראוי לשנות את זה, זאת אמירה מאוד מאוד חשובה.

איתן כבל: ברשותך, אני רוצה להעיר הערה ואם צריך, אחר כך נשוחח בנפרד.

איתן כבל: את התייחסת לעניין רב-קו.

איתן כבל: יש את הצעת החוק.

איתן כבל: את אמרת בדיון הקודם שלא נדרש - - -

קרן טרנר: נכון.

קרן טרנר: אני עדיין אומרת את זה.

איתן כבל: אני רוצה שנדע איך אנחנו נותנים את המענה לרב-קו בטווח.

קרן טרנר: המכרז יוצא עם רב-קו.

איתן כבל: זאת אומרת, אין צורך בחוק.

קרן טרנר: אין צורך.

קרן טרנר: החוק לא מגבלה.

איתן כבל: הייתה אמירה שחשוב היה לחדד את זה כדי שהדברים יובנו.

קרן טרנר: המטר הראשון שיופעל, יופעל כבר עם רב-קו.

קרן טרנר: אין הפעלה לפני הרב-קו.

איתן כבל: מה עם דלת אחורית במונית שירות?

איתן כבל: אתם רוצים?

קריאה: דלתות אחוריות.

איתן כבל: נמצאים כאן גם החבר'ה של 15 דקות.

איתן כבל: בואו נעשה סדר.

איתן כבל: ראשון הדוברים דב חנין חברי ושותף שלי מלא לכל התהליכים ולשינויים הגדולים והחשובים בעניין הזה ואני מודה לך על כל שיתוף הפעולה.

דב חנין: תודה רבה לך ותודה רבה לך קרן על הדיווח אבל קודם כל על העבודה.

איתן כבל: נכון.

דב חנין: אנחנו הרבה פעמים מתוסכלים בגלל בעיות של תחבורה ובאים בטענות ובביקורת, אבל צריך לומר כאן שההיערכות שלכם במשרד התחבורה לנושא שלא היה לפני נניח שנתיים או שלוש בתכנית העבודה שלכם, היערכות מאוד מאוד מהירה, מאוד מאוד מקצועית ומאוד רצינית.

דב חנין: לפני שנדבר על הפרטים ועל ההערות שיש בפרטים, צריך לומר שיש כאן באמת את אחד המהלכים שיעשו את השינוי הכי משמעותי בתחום התחבורה הציבורית בארץ.

דב חנין: זה שינוי מאוד מאוד גדול, שינוי מהפכני וזו ברכה מאוד גדולה גם לתחבורה הציבורית וגם לציבור.

דב חנין: אם כן, קודם כל ברכה והערכה ואנא תמסרי אותה גם לכל האנשים שעוסקים אצלכם במלאכה.

דב חנין: אחרי שאני אומר את הדברים האלה, אני רוצה להעיר כמה הערות נקודתיות ולא כדי לבטל את ההערכה אלא כדי שתהיה עוד יותר חזקה ועוד יותר מלאה בהמשך הדרך.

דב חנין: אני מסתכל למשל על המפה שאתם פרסמתם של הקווים בתל אביב.

דב חנין: קודם כל, יש שם בהחלט דברים יפים וראויים אבל אני לא בטוח שנעשה מספיק תהליך של התייעצות עם הציבור.

דב חנין: אני יודע מתוך הדברים שאני מכיר שחסרים דברים שאנשים מבקשים אותם לאורך שנים.

דב חנין: למשל, קו מקביל לקו 25 שיביא אותנו מיפו לאזורי צפון העיר, חסר מאוד במפה הזאת וזה קו שמכל הקווים בתחבורה הציבורית בתל אביב, זה הקו שהכי הרבה חוזרים אלי ופונים אלי ושואלים למה אין מוניות.

איתן כבל: לאוניברסיטה?

דב חנין: לאוניברסיטה מיפו.

דב חנין: זה נראה מאוד מאוד חסר.

דב חנין: בכלל, במרכז תל אביב נדמה שחסרים קווים וחסר שירות.

דב חנין: אני נותן את זה כדוגמה כי אני בטוח שהושקעה כאן הרבה מאוד עבודה והרבה מאמץ ויש כאן הרבה תשובות להרבה צרכים, אבל יש כאן מקום לבדוק את זה.

דב חנין: אני אומר את הדברים כמי שמכיר היטב את תל אביב ואני מאוד מברך על החיבור של שכונות המזרח ודרום-מזרח בתל אביב אבל צריך לחבר את דרום-מזרח תל אביב גם עם צפון-מערב תל אביב.

דב חנין: זה חיבור מאוד מאוד חיוני בגלל חיבורים של ריכוזי אוכלוסייה גדולים, עם מקומות שירות ומקומות בילוי.

דב חנין: זה מהלך שצריך לבדוק אותו וראוי לחשוב עליו.

דב חנין: אדוני היושב ראש, אני רוצה להצטרף לדברים שלך למרות התשובה שלך, קרן, ושמעתי בקשב רב את האמירה שהדרישה להון עצמי תהיה אחת החלופות כאשר תהיה חלופה לסיפור הזה של ההון העצמי - - -

קרן טרנר: 20 אחוזים בבעלות של בעל ניסיון.

קרן טרנר: זה לא יכול להיות מישהו רק עם כסף.

דב חנין: אני מאוד מברך על כך.

דב חנין: אני רוצה לשים על השולחן בעיה שמגיעה אלינו ומטרידה אותנו ויכול להיות שהתשובה שלך נותנת תשובה מסוימת לדבר הזה.

דב חנין: כשאנחנו מדברים על הקווים הקיימים היום בתל אביב, אנחנו מדברים על אנשים שאין להם הון עצמי גדול.

דב חנין: יש להם את המונית וזה מה שיש להם.

דב חנין: מצד שני, יש להם הרבה ניסיון והם יודעים להפעיל שירות שהוא שירות שעובד והציבור אוהב אותו ופועל בצורה מאוד מאוד טובה.

דב חנין: האנשים האלה, אני אומר את זה ברמה המעשית האמיתית כמו שהדברים נראים בעולם המציאות, הם בנו על הפיצוי שהם יקבלו כי חשבו שבעזרת הפיצוי הזה הם יוכלו לבוא ולומר שהנה, יש לנו גם הון עצמי ואנחנו יכולים להתמודד.

דב חנין: בגלל ששאלת הפיצוי קצת נתקעה - - -

קרן טרנר: מבחינת תנאי הסף, הם עומדים בתנאי סף של ניסיון.

דב חנין: בסדר.

דב חנין: אם הבעיה הזו נפתרה, טוב.

שלמה בורה: צריך להרים את המכרז בסוף.

שלמה בורה: צריך כסף בשביל המכרז הזה.

שלמה בורה: טכנולוגיה.

שלמה בורה: מאיפה נביא את זה?

שלמה בורה: בונים על הפיצוי קודם.

שלמה בורה: צריך לסגור את סוגיית הפיצוי.

איתן כבל: אני אזכיר לך את הדבר.

קריאה: לגבי המוניות של הנכים.

קריאה: תראה לי בכל אזור הדרום שיש תחנת מוניות שיש לה מוניות לנכים.

קריאה: כל חברות ההסעות.

איתן כבל: חברים, אני רוצה להעיר גם לחברי שלמה בורה.

איתן כבל: אני רוצה להזכיר שפיצוי הוא להוראת מעבר.

איתי עצמון: מדובר על הפחתה באגרה והוראות המעבר הן אלה שמבטאות את הפיצוי.

דב חנין: חברים, אני רוצה לקצר דווקא כדי שאתם בעצמכם תדברו על הדברים שמטרידים אתכם.

דב חנין: אבל אני רוצה לסכם ולומר שאני רואה כאן רצון ונכונות גם מצד משרד התחבורה, אבל האלוהים והשטן בהרבה מקרים נמצאים בפרטים הקטנים.

דב חנין: אנחנו צריכים להבטיח, ואני אומר את זה ככנסת, הרי אנחנו לא ננהל את המכרז.

דב חנין: המטרה שלנו והמגמה שלנו היא לאפשר מצב שבו אותם אנשים שלאורך שנים בתנאים קשים הפעילו בצורה מאוד יפה וראויה את קווי מוניות השירות הפעילים, שהאנשים האלה, עכשיו, כשאנחנו עושים את השינוי הגדול, לא יושלכו לצדי הדרך ויישארו שם.

דב חנין: לכן אנחנו ככנסת אומרים את זה ברמה העקרונית, שמאוד מאוד חשוב להבטיח בפרטים הקטנים שהמציאות שאנחנו נכנסים אליה באמת תאפשר את אותה עדיפות לנהגי המוניות הקיימים בהתמודדות על הקווים החדשים.

קרן טרנר: יהיו שאלות על הקווים ולא הדגשתי את זה מספיק ולא דיברתי על זה.

קרן טרנר: קודם כל, מבחינת התייעצות עם הציבור, אני מרגישה שמאוד ניסינו.

קרן טרנר: נצטרך ללמוד להבא אולי איך לעשות את זה יותר טוב או שזה עוד לא תופס לעניין הציבור.

קרן טרנר: גם עשינו הליך של בקשה להערות וגם אחר כך העברנו את זה להערות.

קרן טרנר: קיבלנו הערות ושינינו קווים לאור זה אבל אני לא יכולה לומר שקיבלנו הרבה הערות.

קרן טרנר: לדעתי קיבלנו פחות מ-1,000.

קרן טרנר: כמה מאות.

קריאה: קיבלתם ממני מכתבים ולא עניתם.

קרן טרנר: התייחסנו מאוד להערות שלכם.

קרן טרנר: אם כן, חלק כבר שינינו.

קרן טרנר: לגבי שינויי תכנון.

קרן טרנר: ברור לנו שמה שאנחנו שמנו, זה אולי קצת מתקשר ללו"ז נסיעות הברזל עליו דיברתי קודם, סיכוני הביקוש כאן הם על מפעיל מונית השירות.

קרן טרנר: לכן היה חשוב לנו לא לשים מראש קו חובה, קו מאוד ארוך, מהדרום עד הצפון, כי אנחנו לא יודעים אם זה יהיה כלכלי ואם בכלל מישהו ייגש לזה.

קרן טרנר: אבל כן חשוב לנו, שמנו מנגנון במכרז שמאפשר לשנות את התוואים בניגוד למה שקורה היום במוניות השירות כאשר יש קו וזהו ואי אפשר לשנות אותו.

קרן טרנר: כאן פעם ברבעון ניתן יהיה לשנות את הקו.

קרן טרנר: מבחינת היקף הקילומטר שאפשר לשנות, אם מגדילים או מקטינים, הגבלנו את זה ל-20 אחוזים בשנה וזה המון.

קרן טרנר: מבחינת תדירות, יוכלו להוסיף איזו תדירות שרוצים ומבחינת קו כמו שאתם מדברים עליו, הוא בעצם לפעמים שילוב של שני קווים באותו אשכול.

קרן טרנר: אם תאגיד המוניות כן ירצה לאפשר בשעות השיא לעשות את הקו הזה אחד, זו בקשה יחסית פשוטה אבל הוא יצטרך לעשות את הדברים שלו.

יעקב אשר: אין את המגבלה של 20 אחוזים.

קרן טרנר: זה לא מאריך את זה.

יעקב אשר: זה מאחד שני קווים.

קרן טרנר: אם תפעולית הוא ירצה שני קווים שהוא מפעיל, לעשות קו אחד שהוא ישירות, אם הוא ירצה לעשות אפילו הזמנת מקום – הוא יוכל לעשות את הדברים האלה.

קרן טרנר: לכן היה לנו חשוב לא להעמיס מראש סיכונים על תאגיד המוניות.

איתן כבל: תודה בשלב הזה.

איתן כבל: עכשיו ידברו אורח, חבר כנסת, אורח וחוזר חלילה.

איתן כבל: ראשון דוברים, ממש בקצרה, עורך דין אורי זליגמן.

איתן כבל: לאחר מכן חבר הכנסת חמד עמאר, לאחר מכן עורך דין חיים כהן ולאחר מכן אם אתה תרצה להתייחס.

איתן כבל: לאחר מכן שלמה בורה.

איתן כבל: כולם רשומים כאן.

איתן כבל: חברים, אלה לא טיעונים עכשיו כי כבר שמענו באופן רחב את מה שאתם רוצים להדגיש.

אורי זליגמן: האמת שאת הדברים שרציתי לומר, למעשה אמר דב חנין.

אורי זליגמן: אנחנו קצת חוששים, על פי החוק וסעיף 14יד, אז יצטרכו מפעילי השירות להפקיד ערבויות.

אורי זליגמן: אנחנו בנינו על ערבויות בפיצוי שחשבנו שמגיע לנו ודובר שצריך לדון בו.

אורי זליגמן: משפטית אני לא חושב שיש מניעה לוועדה כי לא ניתן צו ביניים ולא ניתן צו על תנאי ולא ניתן שום דבר.

אורי זליגמן: לכן אפשר לדון בזה.

איתן כבל: אני אומר לך מילה.

איתן כבל: אתה כבר בעל ניסיון.

איתן כבל: אתה מכיר בוודאי מתחום עבודתך הקודם.

איתן כבל: זה לא עוד בג"ץ.

איתן כבל: זה בג"ץ שיש לו נושא והוא הרבה יותר גדול והוא יקבע במידה רבה מסמרות של ההתנהלות סביב ענייני הפיצוי.

איתן כבל: זה לא שאי אפשר.

איתן כבל: אני מקווה מאוד, ואני גם אפנה למשרד התחבורה, שינסו ללחוץ על בג"ץ שייתן התייחסות שלו כמה שיותר מהר כדי לא לעכב את התהליך.

אורי זליגמן: זה די מרגיע אותי ואנחנו מאוד שמחים שבאמת במשרד התחבורה לקחו את העניינים לידיים ומה ששמענו כאן זה באמת קצת מרגיע אותנו שאותם שחקנים ששיחקו עד עכשיו, יוכלו להמשיך לשחק ולהשתתף במכרזים.

אורי זליגמן: עוד דבר שראינו בפרסומים שהיו עד עכשיו, שחלק מהקווים שאמורים לצאת למכרז הם אותם קווים שאנחנו מפעילים באזור תל אביב ללקוחות שלנו.

אורי זליגמן: החוק הגן עלינו עד סוף 2019 כדי שנוכל להתארגן.

אורי זליגמן: אני מקווה שגם זה יילקח בחשבון.

איתן כבל: זה נאמר.

איתן כבל: זאת נקודה שעלתה כאן באותיות קידוש לבנה או בקול תרועה רמה.

איתן כבל: העניין הזה עלה ונאמר בצורה מפורשת, על מנת חס וחלילה לא לייצר את אותה תקווה שלו מהרגע שיצא המכרז, המכרז הוא הסיפור המרכזי.

איתן כבל: אתה היית עובד מדינה הרבה מאוד שנים ואתה יודע מה עמדת משרד המשפטים בשאלות האלה.

איתן כבל: זה שהצלחנו, זה לא עניין פשוט, לגרום להם לא לסתום את הפה אבל לשים אותם קצת בצד כדי שלא יפריעו בתהליך הזה.

איתן כבל: זה לא היה פשוט.

איתן כבל: אני לא רוצה לייצר מצבים שמקפיצים אותם חזרה.

איתן כבל: יש חוק.

אורי זליגמן: החוק נתן אפשרות.

קרן טרנר: החוק לא אפשר לנו להאריך יותר, מעבר ל-2019.

איתן כבל: נכון.

קרן טרנר: בכל מקום שיהיה זוכה, תופסק הפעילות של המפעילים הנוכחיים ויזכה רק מי שזכה במכרז.

קריאה: לפני דצמבר 2019?

קרן טרנר: בטח לפני דצמבר 2019.

איתן כבל: אנחנו רוצים שהכול יצא לדרך.

איתן כבל: זה מועד מקסימום.

קרן טרנר: בתל אביב זה יופעל בתחילת 2019.

קרן טרנר: בשאר האזורים בארץ, לא יאוחר מסוף 2019.

חמד עמאר: תודה.

חמד עמאר: אני רוצה להודות לך על קיום הדיון.

חמד עמאר: אני חושב שזה דיון מאוד מאוד חשוב ואתה רואה את ההשתתפות של כל נהגי המוניות כאן אתנו.

חמד עמאר: אני רוצה להודות לך על הסקירה שהיא מאוד טובה אבל בין השורות אני קצת חושש.

חמד עמאר: אני חושש שבסופו של דבר אותם 20 אחוזים שאתם מדברים עליהם, שצריכים להיות עם ניסיון, יביאו אותם לבעלי ההון ואז בעלי ההון ישתלטו על 80 אחוזים.

חמד עמאר: זו נקודה שאנחנו צריכים לשים לב אליה.

חמד עמאר: יהיה מצב כזה שבעוד שנתיים-שלוש נראה שכל ההשתלטות של כל החבר'ה האלה שיושבים כאן ועכשיו נלחמים והלכו לבג"ץ, הם יהיו עובדים אצל אותם טייקונים שהשתלטו על כל ענף המוניות.

קרן טרנר: צריך לומר שגם מישהו שיש לו הון, הוא תלוי בכל בעלי הניסיון האלה.

קרן טרנר: בשותפות.

חמד עמאר: ברגע שהוא מכניס אותו עם 20 אחוזים, אחרי כן, עם הזמן ועם הכסף ועם ההון, אנחנו יודעים את זה.

חמד עמאר: אנחנו יודעים את זה גם מניסיון שלנו כאן בכמה דברים שאנחנו מקדמים.

חמד עמאר: אני יושב עשר שנים וקידמנו הרבה רפורמות.

חמד עמאר: לכן אנחנו צריכים להיות עם יד על הדופק לגבי אותם אנשים.

חמד עמאר: הנקודה השנייה, נושא של ההמרה.

חמד עמאר: אני לא יודע על מה בדיוק הבג"ץ אבל אני לא יודע אם הבג"ץ לא תוקע את כל הנושא של ההמרה ואת כל הנושא של הפיצוי של אותן חברות מוניות כדי שיוכלו להתקדם ולהיות צעד אחד קדימה.

חמד עמאר: אם משרד התחבורה לא יתחיל לקדם את זה ביחד, כי משרד התחבורה עכשיו עושה - - -

איתן כבל: הוא לא תוקע את זה.

איתן כבל: הם כבר עובדים ומכינים.

איתן כבל: אני אישית נמצא אתם בדין ודברים גם מולם וגם מול האוצר.

איתן כבל: נפגשתי עם דרור, נפגשתי עם אסף וסרצוג בדיוק סביב העניינים האלה כדי לראות איפה אנחנו עומדים, כדי לקדם.

איתן כבל: זה לא שזה נעצר.

איתן כבל: אני אומר שהבג"ץ מעמיד כדי להגיע לסיכומים הסופיים כי ההמרה היא סוג של פיצוי.

חמד עמאר: אני יודע שההמרה היא סוג של פיצוי.

חמד עמאר: אני מבין שמשרד התחבורה מוכן ללכת צעד אחד קדימה בנושא ההמרה ולא לפי החוק של ארבע-אחד וכל הדברים.

קרן טרנר: יש סיכום עם משרד האוצר על יחסי ההמרה וקריטריונים להמרה.

קריאה: מה הם?

קרן טרנר: אלה דברים שסוכמו עוד לפני שהחוק עבר.

חמד עמאר: בנושא האגרות הכול מסוכם?

חמד עמאר: אנחנו יכולים לקבל סקירה בנושא של ההמרה?

חמד עמאר: האם אני יכול לקבל ממך סקירה לגבי מה שיש ולא תלוי בבג"ץ בנושא ההמרה?

קרן טרנר: אפשר לקבוע דיון ייחודי להמרה.

איתן כבל: לא.

איתן כבל: סליחה.

איתן כבל: נושא ההמרה, בכל הכבוד, זה בבג"ץ.

איתן כבל: לא מן המנהג כאן – ויתקנו אותי חבריי – לנהל דיון.

איתי עצמון: אין כרגע החלטה.

איתי עצמון: מדובר בתקנות שאמורות להגיע לאישור ועדת הכלכלה.

איתי עצמון: כשהן יוגשו, אני מניח שהוועדה תתכנס ותדון בהן.

איתן כבל: היא תדון בהן.

איתן כבל: בלי קשר.

איתן כבל: זה שקוף.

איתן כבל: חברים, אני רוצה להזכיר שאחת ההתעקשויות שלנו שזה יהיה בתקנות, כדי שיתקיים כאן דיון שקוף.

עיסאווי פריג': כמה זמן עבר מאז ההחלטה?

איתן כבל: כלום.

איתן כבל: הם עובדים בקצב שהלוואי שאצלכם במפלגה יעבדו.

חמד עמאר: עדיין לא סיימתי את דבריי.

חמד עמאר: תן לי לסיים את שלוש הדקות שלי.

איתן כבל: מה שיפה זה שאצלך שלוש הדקות הן הכי ארוכות.

חמד עמאר: בנושא של חברות אוטובוסים שלא יכולות להתמודד, טוב מאוד שעשיתם את זה.

חמד עמאר: אני חושב שזה צעד מאוד מאוד חכם שאותה חברת אוטובוסים שלא תשתלט על כל התחבורה הציבורית באותו מקום.

חמד עמאר: זה צעד מאוד חכם.

חמד עמאר: תודה לכם על הצעד הזה.

חמד עמאר: בנושא של לוח זמנים.

חמד עמאר: הבנתי שבתחילת שנת 2019 זה מתחיל בתל אביב.

קרן טרנר: האשכול הראשון.

חמד עמאר: מתי יתחיל בשאר המקומות?

חמד עמאר: יש לך פחות או יותר תאריכים?

קרן טרנר: יש לנו לא מעט אשכולות לפרסם.

חמד עמאר: אם נוכל לקבל לוח זמנים.

איתן כבל: אותו מעניינים גם האזורים בצפון.

חמד עמאר: כן.

חמד עמאר: בצפון ובדרום.

חמד עמאר: הפריפריה.

חמד עמאר: מתי אנחנו מגיעים לפריפריה.

חמד עמאר: אנחנו מתחילים בתל אביב ודיברנו על ירושלים.

איתן כבל: אלה המסות הגדולות.

חמד עמאר: מה קורה בצפון ובדרום.

חמד עמאר: מתי אנחנו מגיעים לשם?

קרן טרנר: גם כאן יכולה להיות איזושהי דילמה כי ברור לנו – וגם מבחינת חלוקת השוק – שאנחנו מדברים על מצב שלא רק הטייקונים ייגשו.

קרן טרנר: אם היינו מפרסמים את כל האשכולות להגשה בבת אחת, קבוצות לא באמת יכולות לתת הצעה.

קרן טרנר: אולי טייקונים יכולים אבל קבוצות שהן לא טייקונים לא באמת יכולות לתת הצעה ל-20 אשכולות ברחבי מדינת ישראל.

קרן טרנר: לכן אנחנו כל פעם משחררים בין שניים לארבעה אשכולות.

קרן טרנר: עכשיו יש את תל אביב ובמהלך מדורג אני מקווה שעד סוף השנה נמשיך להוציא אשכולות ובטווח של כל חודש, חודשיים, שלושה, נוציא עוד אשכולות.

קרן טרנר: יש לנו בכל מקרה רק עד אמצע שנת 2019 כי יש גם היערכות תפעולית.

קרן טרנר: המערכת הטכנולוגית, בגלל הרב-קו - - -

חמד עמאר: בדיוק לזה אני רוצה להגיע, לרב-קו.

קרן טרנר: בגלל הרב-קו ובגלל שאנחנו לא רוצים להפעיל אפילו לא מטר אחד של שירות ללא הרב-קו, וההיערכות הטכנולוגית היא משהו כמו חמישה-שישה חודשים, להעמיד את ההיבט הטכנולוגי, אנחנו נצטרך עד אמצע 2019 לסיים.

חמד עמאר: אני שאלתי על התאריכים כי הרב-קו יעשה מהפכה.

איתן כבל: בוודאי.

חמד עמאר: זה יעשה להם את הפרנסה.

איתן כבל: זו הפרנסה.

איתן כבל: זה הרב-קו המסובסד.

איתן כבל: זה הסיפור הגדול.

חמד עמאר: אני לא רוצה להגיע למצב שאני בסוף 2019 ועדיין לא הגעתי לצפון והנהגים בצפון הם עדיין אותם נהגי מוניות.

עיסאווי פריג': מתי אמורות להיות התקנות?

איתן כבל: בקרוב מאוד.

איתן כבל: עובדים עליהן.

איתן כבל: לא יודע לומר לך מתי.

שלמה בורה: אולי תדביק אותם למכרזים?

שלמה בורה: תוציא את המכרזים אחרי שאתה מוציא התקנות.

שלמה בורה: תעשה את זה משולב.

שלמה בורה: זה ידרבן גם את המשרד.

איתן כבל: לא צריך לדרבן את המדורבנים.

איתן כבל: אתה יודע את זה.

איתן כבל: לפני שאתם רוצים לומר לי משהו, תזכרו שהרכבתם את המשפטים האלה לאחרונה כי הם לא היו אמורים להיאמר.

איתן כבל: הייתם צריכים לחפש לכם מקומות עבודה, הייתם הולכים להיות נהגי מוניות ספיישל.

עיסאווי פריג': אני שאלתי לגבי לוח הזמנים של התקנות.

קרן טרנר: אני מניחה שזה יהיה בשבועות הקרובים.

עיסאווי פריג': במושב הזה?

איתן כבל: זה לא חייב להיות.

איתן כבל: אתה לא הבנת.

איתן כבל: זה לא חייב להיות בתוך המושב.

איתן כבל: זה יכול להיות גם בתוך הפגרה.

איתן כבל: חקיקת משנה.

איתן כבל: עורך דין חיים כהן, בבקשה.

איתן כבל: לאחר מכן חבר הכנסת עיסאווי פריג', אם תרצה, ואם לא, שלמה בורה.

איתן כבל: חבר'ה, תקצרו כדי שיתאפשר לכולם לדבר.

3259: גם אני רוצה לברך על מה ששמעתי בנושא של אוטובוסים וזה דבר גדול.

קרן טרנר: הם יכולים לבחור.

3259: זה מצוין.

3259: זה באמת הגון.

3259: אני רוצה לומר דבר אחד.

3259: מהניסיון במכרזים הקודמים, מה שקרה בפעם הקודמת, שאמנם יש תנאי סף אבל יש גם את הדירוג והנקודות כאשר מתמודדים על המכרז וקיים חשש שבשאלת המחיר, לבעלי ההון יהיה יתרון.

3259: הם ייתנו מחירים שתאגידים לא יכולים לעמוד בהם.

3259: לכן אני חושב שבניקוד צריך שיהיה שילוב בין הסכום שנותנים לבין הניסיון או לבין הניסיון הקודם בתאגידי מוניות שירות כי אחרת עם הכסף בעלי ההון ישתלטו בסופו של דבר על המכרזים ותאגידי השירות יישארו מחוץ למשחק.

3259: אני מבקש שתבדקו את הנקודה הזאת.

קרן טרנר: בכל מקרה ניקוד הכסף הוא בוודאי רוב המכרז בדומה למכרזים.

קרן טרנר: אנחנו משפיעים על השוק גם בתנאי הסף ובעיקר בתנאי הסף, גם בעוד ניקוד והניקוד הנוסף והניסיון כן מאפשר מאות אלפי שקלים.

קרן טרנר: גם תכנית עסקית זה משהו שבעל הון יכול לשים שם משהו.

קרן טרנר: אנחנו לא נתחמק מזה שבסוף מי שירצה לתת שקל עבור הנסיעה.

קרן טרנר: מכרז הוא ברובו על המחיר ואנחנו כן נותנים בתנאי הסף, במגבלות ההשתתפות כן ניקוד לתחרות וכן יוצרים איזון כזה שהוא חוקי וסביר כי אנחנו צריכים שזה יהיה גם משהו חוקי וסביר, וכן לכוון את השוק לעולם הזה.

איתן כבל: בסוף – אני אומר לך חיים חברי וגם לקרן – מחיר אמור להתכתב עם מציאות מסוימת.

איתן כבל: זאת אומרת, אם יש מחיר לאוטובוס בקו, מחיר למוניות שנגבה היום בקו, גם אם זה גבוה, הוא לא יכול לרדת.

איתן כבל: הרי ברור שאתה לא רוצה לייצר שבירה של שוק שהיא שבירה לא אמיתית.

3259: בפעם שעברה מה שקרה זה שנתנו מחירים גבוהים, זכו בזה תאגידי אוטובוסים כי היה להם כוח ותאגידי שירות יצאו מהמשחק ואז הם סחרו בזה.

3259: זה היה.

קריאה: לא.

קריאה: זה לא היה.

3259: אני יכול להוכיח את זה.

איתן כבל: אנחנו במקום אחר לגמרי.

איתן כבל: זה חוק אחר.

איתן כבל: חיים יקירי, אני כאן כבר הרבה שנים ולא שמעתי התייחסות מקצועית עם ראש פתוח כפי שהיה בעניין הזה.

3259: אני מבקש שלוחות הזמנים זו נקודה חשובה במובן הזה שצריך לתת זמן.

3259: את צודקת בעניין של הדירוג בפרסום אבל צריך לתת זמן כי יש הבדל בין תאגידי מוניות שירות והיכולת שלהם לבין התאגידים הגדולים יותר.

3259: אנחנו נצטרך זמן.

קרן טרנר: לאיזה כיוון?

3259: הכוונה היא שצריך להאריך את הזמנים.

3259: שתהיה גמישות בלוחות הזמנים.

קרן טרנר: אני חושבת שתאגידי מוניות שפועלים, יש להם יתרון כי הם בשטח.

איתן כבל: נכון.

3259: לא.

3259: זה עוד חודש-חודשיים וזה לא משמעותי.

3259: מה שחשוב זה שתאגידי מוניות שירות עלולים לפספס את ההזדמנות, להעיר הערות וגם להתמודד בגלל לוחות זמנים.

3259: הם לא ערוכים.

3259: אין להם את היכולות.

איתן כבל: על זה נאמר אליה וקוץ בה.

איתן כבל: זה דו-סטרי, כי מצד אחד היא אומרת לך שהיא לא רוצה לפרסם את הכול כדי שלא תהיה השתלטות.

3259: לזה אני מסכים.

איתן כבל: אבל מצד שני יש לנו גם לוחות זמנים ואתה רוצה לאפשר למי שהוא שחקן שיוכל להתקדם אבל אם תיתן לו יותר מדי?

3259: לא.

3259: בסבירות.

קרן טרנר: צריך לומר שהכול מפורסם עכשיו.

קרן טרנר: תל אביב ולוד קצר.

קרן טרנר: אפשר כבר עכשיו להיערך.

קרן טרנר: לתל אביב אלה לוחות זמנים מאוד מאתגרים, גם בגלל הצורך ובגלל אלף ואחת סיבות.

קרן טרנר: אבל כבר עכשיו אנחנו אומרים איזה אשכולות יפורסמו.

קרן טרנר: לא אומרים את התאריך אבל הכול צריך להיות עד 2019.

קרן טרנר: לכן כבר עכשיו כל מי שרוצה להתמודד רק על חיפה, צריך להגיש מבחינת תנאי הסף מסמכים לגבי הניסיון שלו אבל את ההצעה התפעולית הכספית, זה רק במועד מאוחר יותר.

קרן טרנר: יש להם יותר זמן להיערך.

3259: בפעם שעברה היה משהו אבל לא חשוב.

3259: חלק מהתאגידים לא הגישו עתירה לבג"ץ.

3259: אנחנו חושבים שאין שום סיבה שלא תהיה התקדמות.

3259: אין צו ביניים.

3259: אני מצטרף לדבריו של עורך דין זליגמן.

3259: אנחנו חושבים שאפשר להתחיל לנהל את העניין הזה.

איתן כבל: אני רוצה לענות ובזה לסכם את העניין הזה.

איתן כבל: אנחנו לא מתנים את זה.

איתן כבל: שלא תטעו.

איתן כבל: התהליך, וישבו עם האנשים וינסו להגיע לכמה שיותר הבנות בעניין.

איתן כבל: אני אומר שאי אפשר להתעלם ואתה כעורך דין יודע שכאשר נדון נושא, גם אם הוא לא אחת לאחת, הוא מייצר כללי משחק.

איתן כבל: זה משנה את כל כללי המשחק לכאן ולכאן.

איתן כבל: צריך שהדברים האלה יובהרו.

איתן כבל: תודה.

איתן כבל: כל מה שאתה אומר, נלקח בחשבון.

איתן כבל: חבר הכנסת יעקב אשר ולאחר מכן שלמה בורה.

יעקב אשר: אדוני היושב ראש, למרות שאני מבין את מה שאדוני אומר ומה שנאמר כאן, אני חושב שהדרישה או הבקשה שלהם, יש בה הגיון.

יעקב אשר: יכול להיות שעם עבודה משפטית נכונה, אפשר היה לבנות את ההבדל כך שזה לא ישפיע.

יעקב אשר: ראשית, זה היה חלק אינטגרלי מההסכמות שהיו כאן.

יעקב אשר: לא היה איזשהו דיון על פיצוי או המרה או איך שנקרא לזה אלא זה היה גם חלק מהנכונות להתחיל להפעיל את המערכת החדשה ואתה יכול לראות את זה כקו אחד, כדבר אחד.

יעקב אשר: נקודה נוספת.

יעקב אשר: יוצא כאן שדווקא החוטא יוצא נשכר ואלה שהולכים וזורמים עם המערכת עלולים להיתקע.

יעקב אשר: הם באים ואומרים וטוענים שהם לא בעלי הון, הם בנו גם על החלקים האלה כדי שיוכלו להתמודד.

איתן כבל: אני רוצה להזכיר לך שזה גם בחוק.

איתן כבל: פעם ראשונה אמות מידה נכתבות בחוק.

איתן כבל: אמרנו שהתקנות תובאנה לכאן.

איתן כבל: עשינו את המיטב.

איתן כבל: יש כאן קבוצה שלא נמצאת, אלה שעוד לא זכו ואי אפשר להתעלם מכך שגם אם אלה שיעמדו ויראו שיש מה שנקרא יותר מדי מצב, אני לא רוצה שבסוף גם שכרכם חס וחלילה יצא בהפסדכם.

איתן כבל: לכן אני אומר את זה.

איתן כבל: מי כמוך יודע את זה כי גם יש אנשים שיש להם עניין להיות שחקנים בתהליך.

איתן כבל: לכן אני באמת מנסה כל הזמן לדבר מדוד.

איתן כבל: אפשר תמיד לומר, כן, תנו להם.

יעקב אשר: מה שאדוני אומר עכשיו נותן עוד נקודה אחת מסוימת.

יעקב אשר: צריך לקחת בחשבון שההליך המשפטי בבג"ץ, ואפשר לפנות לבג"ץ, תחנות הצדק טוחנות לאט ויש אחר כך גם ערעורים או בקשה לערעור.

יעקב אשר: אני אומר דבר אחד, שזה לא יהפוך לאינסנטיב של מישהו שלא נמצא כאן כרגע סביב השולחן כמו שאתה אומר, דווקא לתקוע את התהליך כדי שיהיה לו יתרון.

איתן כבל: לא.

איתן כבל: לא מהמקום של לתקוע.

איתן כבל: אתה לא אתי.

איתן כבל: לא התכוונתי בכלל מהמקום הזה.

איתן כבל: התכוונתי שאם יהיה מישהו מאן דהוא, זה כמו עם ההמרה.

איתן כבל: עד שלא תביאו לי בכתב שאני יכול ללכת על המהלך הזה, מה אני מתכוון בזה?

איתן כבל: הרי יכולתי להיות נחמד, מה אכפת לי להיות נחמד לאנשים, זה לא על חשבוני וזה לא על חשבון האנשים שכאן אלא נהפוך הוא.

איתן כבל: אם אנחנו עוברים ממקום שמייצר יותר מדי.

איתן כבל: זו כוונתי.

יעקב אשר: זה עלול להתהפך כחרב פיפיות.

איתן כבל: נכון.

איתן כבל: זו כוונתי.

איתן כבל: אנחנו כאן עמלים למענם ואני אומר את זה בצורה הכי גלויה על השולחן אבל אסור להגזים.

יעקב אשר: שתי נקודות נוספות אדוני היושב ראש שגם נאמרו כאן בזמן הדיונים.

יעקב אשר: לגבי הנושא של המכרזים, מכרזי ההפעלה.

יעקב אשר: שלא יהיה מצב שלא יהיה שוויון הזדמנויות בין תאגידים שהם שומרי שבת לבין תאגידים שהם לא שומרי שבת.

קרן טרנר: נושא השבת לא מוזכר.

יעקב אשר: בחלק הזה של המכרזים.

קרן טרנר: נושא השבת לא מוזכר בשום שלב במכרז ובשום שלב של הניקוד.

איתן כבל: יוכלו לנסוע עם שעון שבת.

איתן כבל: אתה צודק.

קרן טרנר: לא רק שהקפדנו על זה אלא במכרז עצמו, בניקוד המכרז, אין שום אזכור לנושא השבת וגם כאשר היה אזכור שאמרנו שצריך שלושה ימים מראש לרישוי, היה כתוב שם לא כולל שבת, מחקנו את זה והבהרנו שאלה שלושה ימי עסקים.

יעקב אשר: לא יכול להיות מצב שבו הוא נותן יתרון.

קרן טרנר: אנחנו אדישים לחלוטין.

מיטל להבי: יכול להיות שתזכה חברה שלא עובדת בשבת?

קרן טרנר: בהתאם לסטטוס קוו הקיים היום.

איתן כבל: יש לפעמים שאלות שיותר מאשר הן מקדמות, הן עלולות לגרוע.

איתן כבל: מיטל, את יודעת שהיה סיפור הרב-קו, ישבו כאן חברים ואני אמרתי להם שהם רוצים שיהיה רב-קו מסובסד על כל המשתמע מכך או להגיד שאנחנו אמרנו.

איתן כבל: זאת אומרת, אני מנסה לומר בשורה התחתונה זה שאני מבין את הדברים.

איתן כבל: החכמה כאן היא באמת לעשות את הדברים האלה, ואת יודעת בדיוק.

איתן כבל: את יודעת שגם עבורכם זו מהפכה גדולה ואני לא צריך לומר.

איתן כבל: לא כל דבר חכמה לעלות על הגדר.

איתן כבל: מי שרוצה להעלות את זה ולהניף את זה על ראש שמחתו, רק יגרום להפלת כל המערכה הזאת.

יעקב אשר: מאחר ואני לא מביא את זה על ראש שמחתנו, אני אשאל שאלה נוספת.

יעקב אשר: לא נקבע רף שירות מינימלי לימי המנוחה, נקרא לזה כך.

קרן טרנר: כאמור, אין בכלל התייחסות.

קרן טרנר: לחלוטין לא.

קרן טרנר: המכרז והניקוד אדיש לחלוטין לעניין זה.

איתן כבל: בצדק.

איתן כבל: תודה לך.

עיסאווי פריג': מי שזוכה, זוכה בכל הקווים באשכול?

קרן טרנר: כן.

קרן טרנר: באזור אחד יכולים להיות כמה אשכולות אבל באשכול זה מפעיל אחד של כמה קווים.

עיסאווי פריג': באותו אזור יש אוכלוסייה ערבית וכפרים ערביים ויהודים.

קרן טרנר: זה כבר היום.

קרן טרנר: באשכול בצפון יש קווים מסוימים והמסלול הוא מסלול שעובר בישובים.

קרן טרנר: לא תכננו הפרדה.

עיסאווי פריג': היום קווי המוניות נוסעים מהישוב ישר לעיר.

עיסאווי פריג': זה לא כמו קו אוטובוס.

קרן טרנר: מונית שירות?

עיסאווי פריג': קו ישיר.

איתן כבל: אני אגלה לך סוד.

איתן כבל: גם כשאוטובוס מתמלא עד הסוף, יוצא מהתחנה, הוא נוסע ישר.

עיסאווי פריג': מטייבה הוא נוסע ישר לנתניה.

איתן כבל: נכון.

איתן כבל: אותו הדבר כאן.

קרן טרנר: כי הוא יוצא מלא.

קרן טרנר: אם ירצה אדם מטייבה לרדת באמצע הדרך ואז יהיה אדם שירצה לעלות, הוא יוכל.

קרן טרנר: במונית שירות, אם הוא מתמלא, הוא נוסע.

קרן טרנר: אם הוא לא מתמלא, הוא יכול לעצור לאורך כל הדרך.

קרן טרנר: אין עניין של ישיר.

עיסאווי פריג': אני אומר לך למה אני שואל.

עיסאווי פריג': עם הזמן בישובים הערביים ימכרו קווים, לא יהיו אוטובוסים.

קרן טרנר: אתה מברך על זה.

עיסאווי פריג': הקו הכי רווחי במדינת ישראל.

קריאה: אחד מהקווים הכי רווחיים.

עיסאווי פריג': פתאום גילו שיש את כפר קאסם.

איתן כבל: הרבה גילו אתכם, אבל לא נרחיב.

איתן כבל: פגשתי את ראש העיר שלך.

עיסאווי פריג': לפני כן היה שירות מאולתר.

עיסאווי פריג': כפר קאסם נמצא באשכול של פתח תקווה.

עיסאווי פריג': הקו הזה, יזכה בו תושב שהוא לא תושב המקום.

איתן כבל: רק תושבי ראש העין יזכו בראש העין?

עיסאווי פריג': אני לקחתי את כפר קאסם כדוגמה.

איתן כבל: זאת לא העדפה מקומית.

איתן כבל: אין ניקוד למגורים.

קרן טרנר: אין מיקוד למגורים ולדת.

איתן כבל: זה גם לא נכון לעשות זאת.

איתן כבל: זה כמו שתגיד שמונית ספיישל תגיע רק אם היא גרה בכפר קאסם.

קריאה: הוא רצה לשאול אם אותו נהג שעבד על הקו, תהיה לו עדיפות.

איתן כבל: אתה גם נהיית פרשן.

איתן כבל: תודה.

איתן כבל: שלמה בורה, בבקשה.

איתן כבל: לאחר מכן אבי גזית ואחריו מיטל להבי.

שלמה בורה: תודה.

שלמה בורה: אתה אומר שהתקנות של הפיצוי הן בדרך.

שלמה בורה: אם כן, מה הבעיה?

שלמה בורה: חיכינו שלוש שנים למכרזים, נחכה עוד שבועיים, יצאו התקנות, יצאו המכרזים ביחד.

שלמה בורה: אם יצאו המכרזים, אנחנו נמסמס את התקנות.

שלמה בורה: בואו נחכה עוד שבועיים ותוציאו את המכרזים.

שלמה בורה: למה אתה ממהר?

שלמה בורה: כבר חיכינו שלוש שנים.

איתן כבל: אין קשר.

שלמה בורה: למה לא להוציא את זה ביחד?

איתן כבל: אח שלי, אני פועל שחור שלך.

איתן כבל: אני זה שעומד ועושה.

איתן כבל: אני מחזיר עודף במקומך.

איתן כבל: אני אומר לך שאין קשר.

איתן כבל: אנחנו כל כך רוצים, יוצאים מגדרנו, משרד התחבורה בתיאום עם משרד האוצר עושה עבודה שלא נעשתה, לוחות זמנים שלא היו כדוגמתם, גם 15 דקות יודו בכך.

קרן טרנר: לא.

קרן טרנר: הם לא יכולים.

איתן כבל: הם יכולים.

איתן כבל: הם מודים.

איתן כבל: אני מנסה לומר לך שאין לזה קשר.

איתן כבל: הדאגה שלכם היא ברורה.

איתן כבל: אנחנו מדברים, אנחנו מנסים לקדם את הדברים, היא לא צריכה לבוא על חשבון.

איתן כבל: גם בחוק, גם בכללים.

איתן כבל: אין לה קשר.

איתן כבל: זה גם לא נכון לעשות את זה כך.

שלמה בורה: אין בעיה.

שלמה בורה: לפחות תקבע תאריך.

איתן כבל: תקנות, אין צורך להיות בתוך תקופת המושב.

איתן כבל: גם בפגרה אני יכול לעשות את זה.

איתן כבל: זה גם אינטרס של המשרד.

קרן טרנר: אנחנו רוצים להתקדם.

איתן כבל: הם רוצים לסיים את זה.

שלמה בורה: לגבי האשכולות שיוצאים.

שלמה בורה: המנכ"לית אמרה ששניים יצאו בתל אביב והם הראשונים.

שלמה בורה: מה יקרה?

שלמה בורה: יצא מצב שבתנאי הסף - סתם דוגמה - יגישו 40 ו-30 מתוך ה-40 יעמדו בתנאי הסף ואלה ה-30 שתמיד יוכלו לגשת למכרזים.

שלמה בורה: אני מבין נכון?

קרן טרנר: חוץ מהמספר, אין לי מושג.

שלמה בורה: הבאת 30 אנשים על שני קווים.

שלמה בורה: תוציאי את הכול ביחד.

שלמה בורה: מה עשינו בזה?

קרן טרנר: אני אומר שוב מה שעשינו בזה.

קרן טרנר: קודם כל אנחנו רוצים להוציא כמה שיותר מהר את המכרזים ואם נחכה שהכול יהיה מוכן, זה יעכב משמעותית את הלו"ז.

קרן טרנר: הדבר השני, ובעיני הוא אפילו יותר חשוב, אם נפרסם את הכול ביחד, זה יקשה על קבוצות להתמודד.

איתן כבל: יקשה עליך.

קרן טרנר: אתה לא תוכל.

שלמה בורה: זה יקשה על הטייקונים אם תפרסם את זה ביחד.

שלמה בורה: הוא יודע שהוא יכול ללכת מקסימום על שניים.

איתן כבל: לא.

שלמה בורה: כן.

שלמה בורה: הטייקונים יכולים ללכת עד שניים ועכשיו מה יעשה הטייקון?

שלמה בורה: יבוא על הראש של השניים האלה ובתוך ה-30 יהיו חמישה טייקונים.

עיסאווי פריג': אל תפסול את מה שהוא אומר.

איתן כבל: אני לא פוסל כלום.

איתן כבל: אתה יודע מה היתרון שלשי בעסק הזה?

איתן כבל: שבינתיים בגלל שלא פסלתי כלום, הם יושבים כאן.

שלמה בורה: נכון.

איתן כבל: העניין הוא אחר.

קרן טרנר: אני רוצה להסביר למה לדעתי זה הפוך.

קרן טרנר: זה נכון שחברה יכולה לזכות רק בשלושה.

שלמה בורה: שניים.

שלמה בורה: אמרת שניים.

קרן טרנר: אמרתי שלושה.

קרן טרנר: מקסימום שלושה אשכולות.

קרן טרנר: אבל בעצם אם כל המכרזים היו מפורסמים ביחד, מה שאין לו היתכנות מבחינתנו, אבל אם, הטייקונים יכולים לשכור מספיק צוותים ולהגיש 40 הצעות, לזכות בכל ולבחור.

קריאה: נכון.

קריאה: זה אסון.

קרן טרנר: בוודאי שהם יגישו לאשכולות הרווחיים יותר והמרכזיים יותר.

קרן טרנר: מי שלא יכול להגיש ל-40 מכרזים, יישאר עם המכרזים הפחות משמעותיים וגם יצטרך להמר.

קרן טרנר: זה יותר ההצעה למכרז עם ההצעה הכספית והסימולציות והתכנון.

איתן כבל: הוא תמיד ינצח אותך.

קרן טרנר: בעצם אתם תצטרכו גם להמר יותר על מה אתם שמים את הקלפים שלכם במקום להבין שזכיתם או לא זכיתם.

קריאה: נכון.

קריאה: כך אתם יודעים שכאן הפסדתם ובפעם הבאה תיגשו.

איתן כבל: נכון.

קריאה: מקצה שיפורים.

קרן טרנר: חשבנו על זה הרבה וחשבנו שזה יותר נכון.

שלמה בורה: אולי תגדירי את זה שאמרת במקום 20 אחוזים יהיה 30 אחוזים?

שלמה בורה: זה יותר ריאלי.

איתן כבל: לאן לשלוח את התעודה של הזכייה?

שלמה בורה: היא דיברה על הטייקונים.

שלמה בורה: שיהיו 30 אחוזים.

שלמה בורה: כך לפחות יהיה לנו סיכוי.

קרן טרנר: אנחנו מדברים על כך שמי שיש לו הון, חייב בכל מקרה מינימום של 20 אחוזים ניסיון.

קרן טרנר: זה לא אומר כמה תדרוש ממנו מהבחינה הכספית ומה יהיה ההסדר ביניכם ואם בכלל תרצה ויכול להיות שתסגור אתו על 30 אחוזים.

קרן טרנר: בחוק הוא חייב להציע לפחות 20 אחוזים.

שלמה בורה: אני לא מתכוון ללכת עם אף אחד.

איתן כבל: זה בכל מקרה מגביל.

איתן כבל: חברים, נעשו כאן דברים – ואני לא הייתי שותף לזה אלא בקו הכללי – שלא נעשו.

איתן כבל: להגיד לך שזה יהיה שלם, שזה יהיה מושלם, לא יודע להגיד.

שלמה בורה: תהיה רעידת אדמה אם אנחנו לא נזכה במכרזים.

שלמה בורה: רעידת אדמה.

שלמה בורה: תקשיב, זה לא יתכן דבר כזה.

שלמה בורה: אנחנו לא קיבלנו הגנה, לא ישבו אתנו על הגנה, לא אמרו לנו מה ההגנה.

שלמה בורה: עכשיו היא אמרה פעם אחת אמירה על מאות אלפי שקלים.

קרן טרנר: מה זה הגנה?

עיסאווי פריג': שלמה, מה זה אנחנו?

שלמה בורה: אנחנו, התחנות הפעילות שצריך להיות להם באמת יתרון.

שלמה בורה: חייבים להיות מכרזים, יש חוק, יש הכול, אבל יש גם רגש בחוק ויש הגיון בחוק.

איתן כבל: אני אומר לך כמי שנמצא כאן הרבה מאוד שנים, יותר מכל אחד אחר כאן, שאין חוק שנכנסות בו בצורה גלויה על השולחן העדפות ואמירות למען הקיימים כפי שנעשה כאן.

איתן כבל: אם תראה לי במקום אחד, מקרה אחד.

קריאה: זה בכלל לא מקובל.

איתן כבל: לא מקובל.

איתן כבל: אין פרקטיקה כזאת.

שלמה בורה: עוד שאלה אחת אחרונה ובזה אני מסיים.

שלמה בורה: אם תחנה כמוני – סתם דוגמה – או עוד כמה תחנות שנמצאות כאן, זוכה במכרז, מן הסתם צריך טכנולוגיה.

שלמה בורה: טכנולוגיה עולה הרבה כסף.

קרן טרנר: אז אתה לא רוצה רב-קו.

שלמה בורה: לא אמרתי.

שלמה בורה: רוצה.

שלמה בורה: למה ביקשתי לתחם את העניין של הפיצוי?

שלמה בורה: כדי שעם הפיצוי אני אוכל לממן את הטכנולוגיה.

שלמה בורה: תחם את הפיצוי.

איתן כבל: אנחנו נשלם לך כדי שתסכים לעבוד.

איתן כבל: יש חברי כנסת שכל היום מגישים הצעות חוק לתת 300 מיליון שקלים לאלה, לתת 400 מיליון שקלים לאלה, לתת חצי מיליארד שקלים לאלה, כולם רושמים צ'קים כל היום.

איתן כבל: החכמה היא שלא כולם יגידו תודה, כל הכבוד ולא יראו מזה אגורה אחת.

אילן זיקרי: אצל אגד זה עובד.

איתן כבל: תסלח לי, יקירי.

איתן כבל: יש לי בקשה אליך.

איתן כבל: מה שאתה אומר על אגד, תבחר בפעם הבאה לומר משהו אחר.

איתן כבל: אל תגיד לי אגד.

איתן כבל: זה לא כאן.

איתן כבל: אל תפילו לפתחנו.

איתן כבל: כל מי שכאן, צריך באמת כל יום לפני שהוא אומר מודה אני לפניך, אם אתה איש דתי, תגיד מודה לך איתן כבל מוועדת הכלכלה וגם לך הקדוש ברוך הוא.

איתן כבל: בבקשה.

יעקב אשר: בוא נתחיל הפוך.

איתן כבל: לכן, חברים, טלו קורה, כמו שאומרים בלשון העם.

איתן כבל: בואו לא ניקח את עצמנו, כל אחד ישים לעצמו הליום ויעוף על עצמו.

שלמה בורה: קרן, למה את לא רוצה לתחם את הפיצוי?

שלמה בורה: תחמי אותו בתאריך.

קרן טרנר: אני לא מעכבת את המכרז.

איתן כבל: הוא לא יתעכב.

שלמה בורה: לא את המכרז, בסדר, אבל לתחם את הפיצוי בתאריך.

שלמה בורה: אתה יודע מה?

שלמה בורה: תסכים על דבר אחד, שהפיצוי יהיה עד שהמכרז הראשון יצא לפועל.

איתן כבל: שלמה בורה, אנחנו עושים כדי להוציא את התוצאה הטובה מתחת ידינו.

איתן כבל: אל תקלקלו.

איתן כבל: תודה.

אבי גזית: כבוד היושב ראש, מנהל מוניות קו 4 ו-5 בתל אביב.

איתן כבל: שעושים עבודה יוצאת מן הכלל.

אבי גזית: וחבר בארגון מוניות השירות הפעילות.

אבי גזית: יש לי שאלה לקרן ולדרור.

אבי גזית: מה נחפזתם להוציא דווקא את מוניות השירות הפעילות שפועלות היום ונותנות שירות כל השבוע וגם בשישי-שבת, כאילו הם הראשונים למכרז?

אבי גזית: למה לא להוציא מוניות שירות שלא קיימות בירושלים, בצפון, בדרום?

אבי גזית: למה דווקא המוניות שפעילות, להוציא אותן במיידי?

איתן כבל: שאלה טובה.

איתן כבל: המנכ"לית תשיב עליה.

עיסאווי פריג': כי יש ביקוש.

קרן טרנר: כיוון שמדובר בצעד שהוא מאוד חשוב לתחבורה הציבורית - - -

מיטל להבי: אבל זה עובד.

איתן כבל: את רוצה שזה יעבוד עוד יותר טוב.

איתן כבל: את האחרונה שצריכה להגיד את זה.

איתן כבל: עם כל הכבוד, הראייה שלנו - - -

מיטל להבי: אני אדבר אחר כך.

איתן כבל: אני רק אומר לך שהמקום שלנו כאן הוא לא לדאוג רק לנהגי המוניות.

איתן כבל: לא לשכוח את זה.

מיטל להבי: גם לא לתת הכשר.

אבי גזית: מה שאמרתי זה לטובת הציבור ולא לטובת נהגי המוניות.

אבי גזית: אין מוניות שירות בירושלים, אין בצופן, אין בדרום, במרכז יש והן פועלות.

אבי גזית: למה לחפש ולהוציא אותן ראשונות למכרז?

אבי גזית: למה לא להמתין לסוף ובסוף להוציא אותן למכרז?

איתן כבל: הסברת את עצמך בצורה יוצאת מן הכלל.

איתן כבל: תודה.

קרן טרנר: כשבאנו לשקול מה יהיו האשכולות הראשונים, כמה דברים עמדו לנגד עינינו.

קרן טרנר: קודם כל, בוודאי שהמטרופולינים הגדולים, שם עיקר התחבורה הציבורית, הם כמובן בראש סדרי העדיפויות.

קרן טרנר: בירושלים אנחנו נמצאים כעת עם רה-תכנון מאוד משמעותי גם של האוטובוסים.

קרן טרנר: אנחנו עושים סקרים חדשים ומוציאים לתחרות עוד השנה קווי אוטובוסים מאוד משמעותיים.

קרן טרנר: לעשות את שני השינויים האלה ביחד, זה מאוד קשה לתת הצעה ולתאגיד מוניות שרוצה להתחרות על ירושלים יהיה מאוד קשה בלי לדעת את קווי האוטובוסים.

קרן טרנר: יש שם שינוי מאוד משמעותי ומהפכה בירושלים.

קרן טרנר: בחיפה עם המטרונית המצב יותר טוב מאשר בתל אביב.

קרן טרנר: מצב התחבורה הציבורית בתל אביב, בעיני ירושלים ותל אביב צריכות להיות במוקד שלנו מבחינת התחבורה הציבורית, הבעיה של התחבורה הציבורית, ואני חושבת שמתן רב-קו, אפשרות כיבוד הרב-קו במוניות שירות, להכניס את זה בתל אביב, יכול להשפיע על הכי הרבה אנשים ועל עיקר הבעיה שלנו בתחבורה הציבורית.

קרן טרנר: אני מאוד שלמה עם זה שהמכרז הראשון יוצא בתל אביב.

קרן טרנר: עוד אין לנו הסכמה, לא מיצינו את הדיון לגבי האשכולות הבאים אבל אין לנו ספק שהאשכול הראשון צריך להיות תל אביב.

איתן כבל: תודה.

איתן כבל: מיטל, בבקשה.

איתן כבל: לאחר מכן אילן זיקרי.

מיטל להבי: אני רוצה להתחיל בתודה רבה לך היושב ראש על סדרה של דיונים בנחישות ובעקביות שהם אלה שהובילו למהפכה.

מיטל להבי: תודה לך, לדב חנין, ליעקב אשר, לעיסאווי פריג', החבורה הזאת שיושבת כאן כל דיון.

מיטל להבי: תודה גם למנהלת הוועדה, ללאה ורון.

מיטל להבי: באמת, עבודה יוצאת מן הכלל.

מיטל להבי: תודה.

מיטל להבי: אני רוצה לומר לכם שישבתם כאן ובכל דיון אמרתם למשרד התחבורה שידבר אתנו.

מיטל להבי: שידבר אתם, שידבר אתנו, שידבר עם מישהו.

מיטל להבי: לא דיברו עם אף אחד.

מיטל להבי: אני אומרת לך שאני ראיתי פרסום שהם יצאו עם קול קורא לקווים.

מיטל להבי: עשינו עבודה.

מיטל להבי: ישבתי כאן עשר פעמים ואמרנו שהגשנו מפות, הגשנו מפות, הגשנו מפות והם לא מתייחסים אלינו.

מיטל להבי: יש לנו מנהל אגף תחבורה ציבורית בעיריית תל אביב.

מיטל להבי: העירייה הקימה יחידה לתחבורה ציבורית.

מיטל להבי: ישב, הגיש מפות, מה שביקשנו, לא נמצא בתוך התכניות.

מיטל להבי: אני מדברת בשם התושבים, בשם הלקוחות, בשם אלה שמשתמשים בשירות.

מיטל להבי: התכנון שלכם – אני לא יודעת על מה הוא מבוסס – כנראה מנקודת מוצא של מסוף לנקודת מוצא של מסוף.

מיטל להבי: אנחנו כתבנו לכם שאנחנו מבקשים לתכנן את זה לפי הצרכים לא התפעוליים אלא של הלקוחות, לפי הצרכים של המשתמשים.

מיטל להבי: קרי, אמרנו לכם שאנחנו מוכנים למצוא נקודות קצה במקומות בלתי שגרתיים, אפילו בדיזינגוף סנטר, לתת חניה שהקו יתחיל שם וייגמר שם.

מיטל להבי: אתם עשיתם את זה לפני נקודות קצה.

מיטל להבי: הזכיר דב חנין את קו 25 שאין לנו קו 25.

מיטל להבי: ביקשנו, חזרנו וביקשנו קווי אורך וקווי רוחב.

מיטל להבי: קווי אורך צפון-דרום, ביקשנו באבן גבירול.

מיטל להבי: ביקשנו על רצועת החוף.

מיטל להבי: ביקשנו לחבר את יפו לרידינג.

מיטל להבי: מה כל כך קשה לחבר את יפו לרידינג?

מיטל להבי: אפילו הרכבת, הקו האדום, לא עושה את זה.

מיטל להבי: שום קו לא עושה את זה.

מיטל להבי: תסתכלו על מה שיצרתם עבורנו.

מיטל להבי: לקחתם את קו 16, התחלתם שם ביפו העתיקה והבאתם אותו עד עתידים.

מיטל להבי: סליחה, שלמה אני מדברת.

קריאה: את לא מדברת.

קריאה: את צועקת.

מיטל להבי: קרן, אני כתבתי לך באופן אישי ואני כיבדתי את התשובות שלך אלי.

מיטל להבי: את אמרת לי שעוד לכם תכניות ולכן את לא עונה לי.

מיטל להבי: כמה פעמים כתבת לי שעוד אין להם תכניות?

מיטל להבי: פעם אחת הזמנת אותי אליך לראות את התכניות?

מיטל להבי: פעם אחת הזמנת איש מקצוע מעיריית תל אביב לדבר על התכניות?

מיטל להבי: את באה לעשות אצלנו קווים, תודה רבה.

מיטל להבי: באמת.

מיטל להבי: תודה רבה.

מיטל להבי: אבל למה לעשות את זה כך שאנחנו נהיה לא מרוצים?

מיטל להבי: אנחנו ותושבי העיר ומי שעובד בעיר.

איתן כבל: תודה מיטל.

מיטל להבי: לא.

מיטל להבי: יש לי עוד דברים לומר.

איתן כבל: משפט אחרון.

מיטל להבי: אני רוצה לומר שישבה כאן קודם סתיו שפיר, אמנם היא לא הייתה הרבה מעורבת בדיונים על מוניות שירות בכלל, אבל בנושא השקיפות היא עושה עבודה.

מיטל להבי: איך שמשרד התחבורה עובד, זה בלתי שקוף בעליל.

מיטל להבי: אתם שצריכים לנקז אליכם את חכמת ההמונים, לא עושים את זה בכלל.

מיטל להבי: אתם עובדים איפה שהוא באיזושהי אטמוספרה סגורה.

קרן טרנר: זו דעתך.

מיטל להבי: זאת לא דעתי.

מיטל להבי: אלה עובדות.

מיטל להבי: (מחיאות כפיים).

איתן כבל: תודה מיטל.

איתן כבל: חברים יקרים, התפקדתם ל-מרצ?

מיטל להבי: לא.

מיטל להבי: התפקדו כאן לליכוד.

מיטל להבי: אל תדאג.

מיטל להבי: אני לא עושה כאן נשמות ל-מרצ.

איתן כבל: מיטל, מי מחבק אותך כאן יותר מכולם?

איתן כבל: לא מספיק?

איתן כבל: אחרי שכבר המראת גבוה, קצת בדיחות דעת לא מזיקה לאף אחד.

איתן כבל: מי שיותר מדי רציני, מבהיל אותי.

עיסאווי פריג': אם המשקל היה מתפקדים, כל חברי הכנסת של הליכוד היו צריכים להיות כאן.

עיסאווי פריג': אני מעוניין לשמוע את תשובתה של המנכ"לית.

איתן כבל: אני יודע שאתה ומיטל מאותה מפלגה.

עיסאווי פריג': ללא שום קשר.

מיטל להבי: מזל שיש כאן אחד מהמפלגה שלי.

עיסאווי פריג': אם זה היה פוליטי, כל הליכודניקים היו כאן.

איתן כבל: אנחנו עושים עבודה עניינית.

מיטל להבי: אם אפשר, משפט סיום.

איתן כבל: לא.

איתן כבל: חברות וחברים, שני דברים.

איתן כבל: קודם כל, מיטל להבי, את עושה עבודה מדהימה בתל אביב בכל הנוגע לתחבורה בכלל ולתחבורה ציבורית בפרט.

איתן כבל: אני לא צריך את משרד התחבורה ולא צריך את עיסאווי חברי כאח לי שייתן לך בעניין הזה תמיכה.

איתן כבל: לי זה ברור.

איתן כבל: אני לא רוצה לפתוח כאן דיון.

איתן כבל: זה לא המקום.

איתן כבל: שני דברים אני רוצה להסב לתשומת הלב.

איתן כבל: קודם כל, לגבי העבודה שלהם, הרי בסוף זה שחור-לבן.

איתן כבל: זה או שהשירות שהם הציעו ייתן עבודה או שהוא יקרוס.

איתן כבל: בסוף נהגי המוניות, בשורה התחתונה, הם גם צריכים להתפרנס.

איתן כבל: אם אתה נותן להם קווי רפאים וקווים שלא מצליחים לתת תפוקה או לענות על דרישות הציבור, הם לא יתפרנסו.

איתן כבל: יחד עם זאת, אני חושב, קרן, אני אומר את זה גם לך בחברות ואני אומר את זה לך דרור מבלי להתעמת, לא כל מה שמיטל מביאה, אני תמיד אומר שהיא לא משה רבנו וגם אם היא הייתה משה רבנו, מותר לחלוק עליה.

איתן כבל: אבל יחד עם זאת אני חושב שראוי ומכובד שיש מקומות בהם צריך לברך על זה שהרשות המקומית היא שחקנית בתחום התחבורה הציבורית.

איתן כבל: אני יודע מה אתה רוצה לומר בעניין הנת"צים ולא נרחיב.

דרור גנון: תחנות קצה.

דרור גנון: כל תאגידי המוניות יצטרכו לקבל תחנות קצה.

מיטל להבי: הצענו לכם.

איתן כבל: אני מאוד מבקש להיפגש אתם.

איתן כבל: זאת עיר מטרופולין הגדולה ביותר בישראל.

קרן טרנר: אנחנו כל הזמן נפגשים אתם.

מיטל להבי: לא נפגשים אתנו בנושא הזה.

מיטל להבי: קרן, אל תתעקשי.

איתן כבל: אני חושב שראוי, ואני מבקש, אני אומר את זה כבקשה,.

קרן טרנר: אני יכולה להגיב?

איתן כבל: בבקשה.

קרן טרנר: פרסמנו את הקווים להערות, קיבלנו הערות.

קרן טרנר: התייחסנו לכל ההערות.

קרן טרנר: צריך להבין שסיכון הביקוש כאן הוא על תאגידי המוניות.

קרן טרנר: מה שלקחנו מהאירוע הזה של השיתוף זה יצירת מנגנון מאוד פשוט לבעלי הקווים ותאגידי המוניות לבקש שינויים בקווים.

קרן טרנר: זה בעיניה דבר החשוב ביותר.

קרן טרנר: צריך להבין שגם אני שאלתי את גורמי המקצוע למה אין קו מהדרום עד הצפון, השארנו את הגמישות לתאגידי המוניות.

קרן טרנר: קל לומר האזרחים שלנו צריכים כאן וצריכים כאן אבל לא הם ולא עיריית תל אביב הולכים לשלם את זה.

קרן טרנר: מי שהולך לשלם את האירוע הזה של סיכוני הביקוש, אלה תאגידי המוניות שיזכו.

קריאה: זה לא נכון.

קריאה: זה סבסוד המדינה.

איתן כבל: זה לא קשור.

איתן כבל: אין לזה קשר.

איתן כבל: זו לא הכוונה.

קרן טרנר: זה לא סבסוד.

קרן טרנר: אין כאן סבסוד.

קריאה: זה רב-קו.

איתן כבל: לא.

איתן כבל: רב-קו הוא אירוע.

איתן כבל: חברים, אתם מתבלבלים.

איתן כבל: רב-קו הוא לא סבסוד אם אין לך נוסעים.

דרור גנון: זה לא מחיר לקילומטר.

איתן כבל: זה לא מחיר לקילומטר.

איתן כבל: זה הדבר הנוסע שמרוויח ממנו גם הנהג.

קרן טרנר: צריך להבין שמונית שירות היא עוד מפלס שירות.

קרן טרנר: זה שירות מאוד חשוב בתל אביב.

קרן טרנר: האוטובוסים מקבלים פר קילומטר ואז אנחנו יכולים לשלוח אותם גם לאזורים עם פחות ביקוש.

קרן טרנר: הכלי שנקרא מונית שירות הוא כלי שעובד על ביקושים.

קרן טרנר: כלומר, תזכה חברה, היא תוכל לקבל מהעירייה הרבה מאוד נתונים ובקשות ונקודות קצה ושיתופי פעולה.

מיטל להבי: הלכה למעשה חמש שנים אני כותבת לך ופעם אחת לא ענית לי.

מיטל להבי: לא לך, לך ולקודמיך.

מיטל להבי: פעם אחת לא נפגשנו.

מיטל להבי: פעם אחת לא נפגשתם עם אנשי המקצוע שלנו.

מיטל להבי: אני חייבת לומר את זה.

מיטל להבי: אין כאן שום שיתוף, שום שותפות ושום עבודה משותפת למרות כל הבקשות שלנו.

מיטל להבי: זה לא רק אתנו אלא גם אתם לא נפגשים.

מיטל להבי: פעם אחת לא נפגשו.

איתן כבל: מיטל, יש לי בקשה.

מיטל להבי: אני יוצאת.

איתן כבל: לא, אל תצאי.

איתן כבל: אני לא מוציא אותך חס וחלילה.

איתן כבל: קרן, אני לא יכול להתעלם מהטענות של מיטל.

איתן כבל: אני לא מתעלם מהן.

איתן כבל: אני מבקש ותובע שתיפגשו אתם.

דורון יהודה: גם אני מצטרף לדברים.

דורון יהודה: הם לא עונים למכתבים.

איתן כבל: חבר'ה, אנחנו לא הוועדה לפניות ציבור.

איתן כבל: יש את אייכלר ואוי ואבוי לי אם אני אכנס לתחום שלו.

איתן כבל: זה עלול להפיל ממשלות.

איתן כבל: אני מבקש שאתם תתייחסו.

איתן כבל: אומר לך עוד משהו.

איתן כבל: יכול להיות גם, בגלל שזה המקום הראשון בו זה יוצא, שתשכנעו אותם או הם ישכנעו אתכם אחרת.

איתן כבל: תודה רבה.

איתן כבל: אילן זיקרי.

איתן כבל: לאחר מכן דודו גאליס.

איתן כבל: יש לכם שתי דקות.

איתן כבל: אילן זיקרי, דודו גאליס, דוד כוכבא, גיל יעקב, יהודה דורון, סאמי אסעיד, מנאר איוב, אלעד מלכא, הייתם עבדאלק, אלי אטלן.

אילן זיקרי: שאלה למנכ"לית לגבי לוח הזמנים של המכרזים.

אילן זיקרי: אני מדבר על אשכולות דרומה מתל אביב.

אילן זיקרי: צריך לתת את הדעת כי יש היום תאגידים פעילים כמו אשדוד, רמלה, אשקלון, שאני לא יודע אם המועד שאתם תקבעו, אם זה יהיה באמצע 2019 או בסוף 2019.

איתן כבל: עד אמצע 2019 הם חייבים לסיים את כל התהליך.

אילן זיקרי: הבעיה שלי היא שאני לא יודע אם עד אז יישארו מוניות באשדוד או ברמלה או באשקלון.

אילן זיקרי: אם בסוף תישאר רק הצעה.

קרן טרנר: בתל אביב הם אמרו לנו לא לתת וכאן הם אומרים לנו להוציא היכן שפעילים.

אילן זיקרי: זה משהו שאמרנו לאורך כל השנתיים.

קרן טרנר: גם התאגיד שפועל באשקלון ובאשדוד, יכול להתמודד על אשכולות אחרים.

קרן טרנר: על שולחן הוועדה הזאת אומרים שבתל אביב פועל ולמה אנחנו עושים ואתה אומר שפועל באשדוד, בואו ותוציאו.

איתן כבל: אני אומר לך מה ההבדל.

איתן כבל: אני אסביר.

איתן כבל: כל מה שאני מבקש זה פשוט מאוד.

איתן כבל: אני יודע שאתם עושים.

איתן כבל: אי אפשר להתעלם עם כל מה שנאמר כאן מהעבודה המאומצת שאתם עושים.

איתן כבל: אי אפשר.

איתן כבל: אבל יחד עם זאת אלה עולמות תוכן שונים.

איתן כבל: מה שאילן זיקרי אמר ומה שאבי גזית אמר קודם, אלה עולמות תוכן שונים.

אבי גזית: אלה דברים שונים.

איתן כבל: אלה עולמות תוכן שונים במובן הזה שבתל אביב הדרמה קיימת.

איתן כבל: לעומת זאת באזור אשקלון, אשדוד והמקומות האלה, הגופים שמתקיימים ומפעילים מוניות, הם על סף קריסה.

איתן כבל: זאת הכוונה.

אילן זיקרי: בדיוק.

איתן כבל: כל אחד בא למקום הזה, נכון שבשני המקומות יש, אבל ההתייחסות לעניינים היא מעולמות תוכן שונים ואלה שבדרום זקוקים מאוד מאוד לקבל את הוודאות לכל התהליך.

אילן זיקרי: העניין הוא לשמור על איזשהו רצף.

איתן כבל: אח שלי, פרשנתי אותך לא רע?

אילן זיקרי: מעולה.

איתן כבל: תודה רבה.

איתן כבל: אל תפריע לעצמך.

אילן זיקרי: עוד שאלה שנשארה באוויר ודנו בה לפני שנה לגבי מספר המושבים במונית.

אילן זיקרי: עדיין לא קיבלנו תשובה.

קרן טרנר: נשאר כמו שהוא.

איתן כבל: נשאר כמו שהוא.

איתן כבל: זה נענה בפעם הקודמת.

איתן כבל: תודה.

איתן כבל: דודו גאליס, מוניות בית שמש.

דוד גאליס: יש כמה נקודות שרציתי להעלות כאן.

דוד גאליס: אני מכיר את הענף משני הצדדים.

דוד גאליס: אני גם מנהל מוניות בית שמש וגם נמצא בכובע של חברת אוטובוסים.

דוד גאליס: רציתי לומר שללא תשתיות שקיימות בתל אביב, בגוש דן, גם כך האוטובוסים שלנו תקועים ולא זזים.

דוד גאליס: אנחנו הולכים להכניס שם עשרות ואולי מאות מכוניות, לתוך הנת"צים ולתוך תל אביב, ואני אומר לך שכרגע התשתיות בגוש דן לא בנויות לכל כך הרבה רכבים.

קרן טרנר: אולי מיטל תענה לגבי שלושת הנת"צים שתקועים בעיר תל אביב.

קריאה: מסוף הכרמלית.

קריאה: יש הרבה.

קריאה: יש רשימה ארוכה מאוד.

דוד גאליס: אני גר בפתח תקווה ולהגיע בבוקר לעבודה מפתח תקווה לשאול המלך בתל אביב, לוקח לי לפעמים שעה ו-40 דקות.

דוד גאליס: את האוטובוסים אני רואה והם תקועים.

דוד גאליס: תעשו בדיקה אם אפשר להכניס עוד עשרות, ואולי מאות, מכוניות, מוניות.

דוד גאליס: אנחנו בהחלט רוצים ובעד הרפורמה, אבל יש בעייתיות לגבי תשתיות.

דוד גאליס: חבר'ה, צריך לשים את זה על השולחן.

קרן טרנר: אתה יכול לפנות לראש העיר שלך.

איתן כבל: קודם כל, זה לא ראש העיר שלו.

קרן טרנר: של פתח תקווה.

קרן טרנר: אתה יכול לשאול את ראש העיר.

איתן כבל: אני רוצה להזכיר גם לך דודו וגם לכל החברים שהתקיים כאן שימוע מעמיק ובקרוב גם יוגש דוח ואני מזמין אתכם ליום התחבורה הציבורית שיתקיים בשבועות הקרובים מבוקר עד ערב.

לאה ורון: ב-3 ביולי.

איתן כבל: באודיטוריום ויהיה גם דיון בוועדה.

איתן כבל: אני רוצה לומר לכם את הדבר הבא בהקשר הזה.

איתן כבל: נושא התשתיות, עליו יקום או ייפול הסיפור.

דוד גאליס: נכון.

דוד גאליס: לכן אני מעלה את זה.

איתן כבל: זה הרבה מעבר.

איתן כבל: יש כאן עניין שהוועדה הגיעה להבנות עם משרד התחבורה ועם משרד האוצר.

איתן כבל: החלטה תקדימית.

איתן כבל: דב, אתה יודע ואתה היית שותף בכיר בתהליך הזה לגבי נת"צים.

איתן כבל: קראתי לזה מהורדוס, ישראל הורדוס לישראל נת"צ.

איתן כבל: תוך שלוש שנים בעזרת השם ישראל תהיה מרושתת בנת"צים.

איתן כבל: לצערי הגורם המעכב ביותר של התהליך הזה, חלק מהרשויות המקומיות.

איתן כבל: הרשויות המקומיות הפכו להיות אלה שמונעות.

איתן כבל: אלה לא רק תשתיות לנת"צים.

איתן כבל: בראש ובראשונה נת"צים אבל אלה נקודות עגינה.

דוד גאליס: כל התשתיות לתחבורה ציבורית.

איתן כבל: כל התשתיות לתחבורה, הרשויות המקומיות, בחלקן, הפכו לאויבות הכי גדולות של התהליך.

איתן כבל: בלעדי זה אנחנו יכולים לקבל החלטות הכי טובות.

איתן כבל: הולכים להישפך לשוק אלפי מוניות ואם לא נדע לטפל בזה, מה עשינו?

איתן כבל: אנחנו רוצים מוניות שירות ולא רק בשביל אלה שממילא נוסעים בתחבורה הציבורית.

איתן כבל: התפיסה היא שתגרום לאנשים שנוסעים היום ברכבים הפרטיים שלא ייסעו בהם אלא ייסעו בתחבורה ציבורית.

איתן כבל: אם לא, נכשלנו.

איתן כבל: אם לא, לא הצלחנו.

דוד גאליס: עוד דבר אחד.

דוד גאליס: משפט אחרון.

דוד גאליס: שני דברים.

דוד גאליס: הדבר הראשון הוא שבאמת לא רואים שוטר בנת"צים.

איתן כבל: אני כבר מתקן אותך.

איתן כבל: חלק מהעניין, הכול הולך להיות מצולם.

איתן כבל: ועדת הכלכלה כבר הסמיכה את הרשויות המקומיות.

קרן טרנר: כל תקציב של נת"צ הוא תקציב לרבות מצלמות ואכיפה.

קרן טרנר: בעיריית תל אביב כבר יש מצלמות.

איתן כבל: יש את זה.

איתן כבל: הם הראשונים.

דוד גאליס: עדיין משאיות קוקה קולה שפורקות סחורה לא ליד המצלמה יודעת היכן יש מצלמה.

קרן טרנר: לא.

דוד גאליס: צריך גם שוטרים ולא רק מצלמות.

איתן כבל: אני לא רוצה להיכנס לזה.

דוד גאליס: הדבר השני והוא הקריטי ביותר לצורך הענף הזה ואני מדבר גם תחבורה, גם אוטובוסים וגם מוניות.

דוד גאליס: אנחנו במוניות בית שמש, כל הנהגים ברחו ועברו להיות נהגי אוטובוסים בחלקם.

דוד גאליס: חלקם עברו לענף אחר.

דוד גאליס: כרגע המצב בשוק הוא שאין נהגי אוטובוסים ואנחנו בקריסה.

קריאה: שלמו יותר.

דוד גאליס: כנ"ל במוניות.

דוד גאליס: אין נהגים.

דוד גאליס: אני אומר לקחת את זה כפרויקט לאומי, לראות איך אנחנו מזיזים את זה.

איתן כבל: גם בזה עסקנו.

דוד גאליס: עסקנו אבל כלום לא זז.

דוד גאליס: הוועדה דיברה וכל השימוע שהיה אבל בתכל'ס אין נהגי תחבורה ציבורית.

איתן כבל: דודו חברי, אתה יודע איזה תהליך נעשה.

איתן כבל: התחלנו להניע תהליך שאף אחד לא העז לדבר עליו קודם לכן.

איתן כבל: הדברים האלה, אנחנו עושים אותם במהירות שלא נראתה.

איתן כבל: באמת אני אומר את זה.

דוד גאליס: שום דבר לא זז.

קריאה: עבודה מועדפת.

קריאה: ביקשנו את זה.

דוד גאליס: מהרגע שסיימת את הקול קורא.

איתן כבל: זה לא הולך לעבודה מועדפת.

איתן כבל: העלינו את העניין הזה וזה לא משתלם לעשות.

דוד גאליס: אבל איך העסק יכול להצליח ללא תשתיות וללא נהגים?

דוד גאליס: זו השאלה המרכזית שצריך לשים אותה על השולחן.

איתן כבל: זה לא הדיון הזה.

דוד גאליס: אבל זה לא יכול להצליח.

דוד גאליס: על מה הדיון?

איתן כבל: אני מתעסק, נשמה טובה, במוניות שירות.

איתן כבל: מוניות שירות בקווים.

דוד גאליס: ללא נהגים, גם מוניות השירות לא יצליחו לעבוד.

איתן כבל: גם אם אני לא אנשום, אני לא אצליח לנהל את הדיון.

איתן כבל: אני לא עוסק בנשימה שלי.

איתן כבל: עכשיו הדיון הוא על ממד מאוד צר.

איתן כבל: חובת דיווח במוניות שירות במתחם מאוד צר.

איתן כבל: זה לא דיון על התחבורה הציבורית.

איתן כבל: זה לא אומר שכל מה שאמרת הוא לא נכון.

איתן כבל: לא, אלא שזה לא הדיון עכשיו.

דוד גאליס: אבל אחד קשור בשני.

איתן כבל: ברור כשמש לאור הירח, אחי.

איתן כבל: תודה.

איתן כבל: דוד כוכבא בבקשה ואחריו גיל יעקב.

דוד כוכבא: אם האינטונציה שלי הקודמת לא הייתה מספיק מכובדת, זה הרגע לומר סליחה.

איתן כבל: בטח לא התאים מולי.

דוד כוכבא: לא מתאים גם לי וזה בסדר.

דוד כוכבא: אני מבקש להעלות נקודה אחת למרות שהגעתי עם עשר אבל התצוגה הייתה מקצועית וזה בסדר מבחינתי.

דוד כוכבא: יש היבט כלכלי שלדעתי לא ניתנה הדעת מספיק בעניין הזה.

דוד כוכבא: את חזרת לפחות עשר פעמים בצדק על כך שההכנסה תבוא מהביקושים והיא מותאמת לביקושים.

דוד כוכבא: כלומר, מקדם הסיכון כולו על המפעיל.

דוד כוכבא: אין שום מנגנון של סובסידיה כזה או אחר מעבר לסובסידיה ייעודית שבעצם היא לא משפרת ברמת הבסיס את המפעיל.

דוד כוכבא: לא משנה לנהג המונית אם הוא מקבל 6.70 שקלים בחלוקה של 4 ו-2.70 או 3 ו-3.370.

דוד כוכבא: זה לא משנה לו.

דוד כוכבא: אגב, הוא אף פעם לא יגיע ל-6.70 בסובסידיה כי על התיקוף יש מכרז ואף אחד לא יבקש את המקסימום.

דוד כוכבא: אוכלוסיות זכאים, הנהג או התחנה או המפעיל בהכרח יצטרך להשתתף עם המדינה בחלק מסבסוד הנסיעה.

דוד כוכבא: זאת אומרת, אם הבסיס הוא 50 אחוזים, 50 אחוזים הנוסע משלם, את זה אנחנו מקבלים ואחר כך מתמודדים על התיקוף.

קרן טרנר: מה זה אומר 50 אחוזים?

קרן טרנר: לא הבנתי.

דוד כוכבא: זכאי ל-50 אחוזים הנחה.

קרן טרנר: אתה לא רואה את זה ואתה אדיש לזה.

דוד כוכבא: אני אומר שלאוכלוסיית זכאים אני רוצה 4 שקלים.

דוד כוכבא: כל פעימה תהיה 4 שקלים?

דוד כוכבא: זה לא הוסבר.

דוד כוכבא: רגע.

דוד כוכבא: אני אשלים ואז תסבירי.

קרן טרנר: הצו מדבר על 6.70.

קרן טרנר: זה אומר שאם אדם מזדמן מגיע למונית, היא משלם 6.70 שקלים.

קרן טרנר: עכשיו מגיעים שורה של אנשים עם כרטיס רב-קו.

קרן טרנר: ההנחות ניתנות למי שיש לו כרטיס רב-קו פרסונלי.

קרן טרנר: אם האדם נכה או אם האדם סטודנט או הוא אזרח ותיק, אתה כמפעיל מונית אדיש לזה לחלוטין.

דוד כוכבא: הוא מקבל את ההנחה במעמד הקנייה.

קרן טרנר: הוא מתקף אצלך ובסוף אתה מגיש בתהליך התחשבנות שהופיע במכרז את כמות התיקופים שנעשתה.

קרן טרנר: אתה לא מציע משהו אחר.

קרן טרנר: אתה יכול להציע 6.70, אתה יכול להציע 6.50.

דוד כוכבא: המצב יותר גרוע ממה שחשבתי.

קרן טרנר: בעצם אנחנו אלה שסופגים את ה-50 אחוזים.

דרור גנון: אין לך את סיכון התמהיל.

דוד כוכבא: המצב יותר גרוע ממה שחשבתי ואני אומר לכם למה.

דוד כוכבא: אדוני היושב ראש, אני מצטער שאני מרחיב בזה אבל זה נושא שלא דיברו עליו והוא חשוב.

דוד כוכבא: אפשר לפרט כאן את כל התאגידים בעניין.

איתן כבל: אני מציע הצעה.

איתן כבל: החברים שלנו מבינים את הדברים אחרת.

איתן כבל: יכול להיות שאתה צודק.

איתן כבל: אני מבקש ממך שתעביר לי את הפנייה.

איתן כבל: אני רוצה תשובה מפורטת.

דוד כוכבא: אני מסיים את זה בשתי דקות.

קריאה: גם אנחנו רוצים לשמוע.

דוד כוכבא: אם קרן תענה לי תוך כדי דיון, אנחנו נבין את זה בשנייה.

דוד כוכבא: המצב יותר גרוע מכיוון שאני חשבתי שהמכרז על התיקוף הולך רק לאוכלוסיות זכאים ועכשיו אני מבין שזה הולך על כל משתמשי הרב-קו.

דוד כוכבא: זאת אומרת, אם אני אגיש במכרז שאני רוצה על כל פעימה, ולא משנה אם זה בחופשי חודשי או בקשיש או לא, אני אדיש, אני אגיש ארבעה שקלים, מישהי יגיש 3.5 שקלים, הוא יזכה וכל משתמשי הרב-קו ייסעו אצלו ב-3.5 שקלים.

קרן טרנר: הוא יקבל בגין כל התיקופים את הכסף.

דוד כוכבא: כל פעימה.

דוד כוכבא: כבר לא משנה מה.

דוד כוכבא: זאת אומרת, זה לא מצטמצם לאוכלוסיית זכאים כי אם אני הייתי עושה סטטיסטיקה ורואה שיש לי אוכלוסיית זכאים 15 אחוזים מסך כל הנוסעים, הייתי אומר שאני יכול לספוג, אני אתן מחיר טוב כי זה בסך הכול משפיע ב-15 אחוזים.

דוד כוכבא: מה שאת אומרת, זה לא 15 אחוזים אלא אלה יכולים להיות 50 אחוזים ואולי 80 אחוזים מהנוסעים.

קרן טרנר: יותר מזה.

קרן טרנר: כדי לא להטיל את סיכון התמהיל עליכם, אנחנו באים ואומרים שאתם תדווחו לנו על כל התיקופים שנעשו לרבות מי שעלה מזדמן ושילם 6.70.

קריאה: למה 6.70?

קריאה: זה 5.30.

קרן טרנר: 6.70.

קרן טרנר: אוטובוס זכה 5.90 ומונית, הצו היום הוא 6.70 ואנחנו לא משנים את זה.

קרן טרנר: בסוף חודש אתה תגיש לנו ותאמר שהיו 1,000 אנשים שהגיעו למונית, מתוכם שילמו במזומן 50 אנשים 6.70 וכל השאר ברב-קו.

קרן טרנר: אנחנו נחשב כמה מגיע.

קרן טרנר: נגיד הצעת 5 שקלים, 5 שקלים כפול 1,000 אנשים פחות ה-6.70 כפול ה-50 שהיו.

איתן כבל: זה דיון מקצועי מדי מכדי שננהל אותו עכשיו.

דוד כוכבא: אלה החיים שלנו כאן.

קרן טרנר: אבל אין דרך אחרת.

דוד כוכבא: על זה ייפול ויעלה דבר.

דוד כוכבא: אדוני היושב ראש, עוד דקה.

איתן כבל: לא.

איתן כבל: אין לי.

איתן כבל: כבר סיימתי את הדיון.

דוד כוכבא: דקה.

דוד כוכבא: אני אומר לך למה.

קרן טרנר: איך חשבת שאדם כמוני שלא זכאי להנחה ייעודית אבל יש לו חופשי חודשי יעלה למונית שלך?

קרן טרנר: הרי אין לי ערך צבור.

קרן טרנר: זה לא ארנק אלקטרוני.

קרן טרנר: שילמתי כסף למדינה ואני נוסעת חופשי בתחבורה הציבורית.

קרן טרנר: איך חשבת שהוא ישלם?

קריאה: אבל יש הגנה.

קריאה: המינימום.

איתן כבל: קודם לא הייתה לך הגנה אלא אתה כבר חיפשת עבודה במקום אחר.

איתן כבל: אתה מדבר אתי על רשת הגנה?

איתן כבל: קיבלת גם רב-קו, גם מסובסד ועכשיו אתה מחזיר אותי לרשת הגנה?

איתן כבל: זה קצת מוגזם.

איתן כבל: אח שלי, זה לא עיניים גדולות אלא אלה תחנות דלק שעובדות.

דוד כוכבא: אני מבקש, אני לא רוצה שיתערבו לי בדברים וזה יצא מעוות.

איתן כבל: משפט אחרון.

דוד כוכבא: אם זה המצב והסיכון הוא לא על המפעיל, אני הייתי מצפה שיהיה איזשהו רף מסוים שאי אפשר יהיה לרדת מתחתיו על מנת שלא יהיה מצב שמישהו שהוא מופרע יגיש הצעת מחיר כזו שהיא לא כלכלית, או שהוא יישבר תוך שנה או שהוא ידפוק את כל השוק ויגרום לנו לשאת בהפסדים.

איתן כבל: אח שלי, עדיף היה שהיית אומר את עשר הנקודות שהיו לך.

דוד כוכבא: אני חושב שזאת נקודה חשובה והיא לא עלתה.

קריאה: מה אומרת על זה המנכ"לית?

איתן כבל: היא לא מסכימה.

איתן כבל: הם רואים את זה אחרת.

דוד כוכבא: אני לא בטוח שהיא לא מסכימה.

קריאה: אולי זה רשום כך?

קרן טרנר: לא.

קרן טרנר: זה לא רשום כך.

קרן טרנר: ההצעה התפעולית היא כזאת שהיא צריכה להראות לנו, כלומר, הניקוד הוא לא רק על מחיר אלא הוא גם על הצעה תפעולית.

קרן טרנר: אדם שנותן הצעה דמפינג, בעצם ההצעה התפעולית שלו לא יכולה להתקיים.

איתן כבל: נכון.

קרן טרנר: יצטרכו להראות לנו ששני שקלים כפול הנסיעות כפול הדלק ועלות נהג ותשלום הכול כחוק, שזה בכלל מתכנס.

קרן טרנר: אני חושבת שהתכנית העסקית שצריך לפרט לנו אותה, היא זאת שנותנת הגנה שהם לא יוכללו לתת הצעה של שני שקלים.

איתן כבל: תודה.

איתן כבל: גיל, משפט.

יעקב גיל: שלושה משפטים.

איתן כבל: אני חייב לסיים.

יעקב גיל: חשוב לי לברך את משרד התחבורה, את קרן טרנר, שעושה עבודה רצינית ומהירה.

יעקב גיל: אנחנו רואים גם שורה של החלטות בזמן האחרון שאנחנו מאוד מברכים עליהן וחשוב לומר את הדברים.

יעקב גיל: כמובן מברכים את הוועדה ואותך במיוחד שהבאתם אותנו למקום שאנחנו יכולים לדבר על הפרטים כשבכלל לא היינו שם.

יעקב גיל: אנחנו גם שמחים על הנושא של הגמישות התפעולית.

יעקב גיל: זו הייתה אחת השאלות ואני שמח שהיא נענתה.

יעקב גיל: אנחנו כן רואים את הנושא של ירושלים כאחד המקומות שקורסים מבחינת התחבורה הציבורית.

יעקב גיל: לשים את זה בסדר עדיפות הרבה יותר גבוה.

יעקב גיל: נקודה נוספת ומאוד חשובה.

יעקב גיל: בתהליך של תכנון הקווים אנחנו כן רואים הזדמנות לייצר כאן איזשהו מנגנון של פידבק אמיתי מהציבור.

יעקב גיל: מה שקרה ומה שלפעמים קורה בדברים האלה זה שמבקשים הערות, יושב מתכנן שמתכנן את הקווים עם שיקולים תפעוליים ואחר כך אין את המשוב החוזר.

יעקב גיל: אנחנו כן חושבים שהפעם, בגלל שזאת פעם ראשונה, בגלל שיש כאן חשיבות לזה שקווים יצליחו ובאמת יענו על הצרכים, כן לקבל את ההערות שלנו ויש לנו הערות גם על המפות שפורסמו שנשמח להציג אותן.

איתן כבל: תודה.

איתן כבל: דורון יהודה, בבקשה.

דורון יהודה: ארגון הנכים.

דורון יהודה: אני מבין שמכוניות השירות צריכות לתת מענה לציבור ואני לא רואה כאן את המענה לציבור הנכים שצריך לעלות למוניות האלה ולפעמים צריכים להיכנס עם כיסא גלגלים ואלה לא רק הנכים אלא גם הקשישים שהם בכיסאות גלגלים.

דורון יהודה: צריך לתת מענה לדבר הזה כדי שסוף כל סוף מדינת ישראל תיתן מענה.

איתן כבל: נקודה חשובה.

קרן טרנר: בחנו את זה באופן מעמיק.

קרן טרנר: אנחנו מתכוונים לעשות את כל ההנגשה החושית.

קרן טרנר: זאת אומרת, יש הרבה מאוד הנגשות שצריך לעשות.

קרן טרנר: קודם כל, החובה בחוק על מונית שירות, אין חובה של הנגשה לכיסאות גלגלים.

דורון יהודה: הגיע הזמן שתהיה.

קרן טרנר: בסדר.

קרן טרנר: אני מסתכלת על זה ברמה הכי ערכית של העניין הזה.

קרן טרנר: כל מה שניתן מבחינת הנגשה חושית, אנחנו הכנסנו למכרז.

קרן טרנר: הנגשה חושית זה השלטים, הצבעים וכולי.

קרן טרנר: דנו בנושא האם ניתן לחייב את מוניות השירות בהנגשה לכיסא גלגלים והבנו את המשמעות של דבר כזה בתחום העירוני.

קרן טרנר: בתחום הבין-עירוני אני חושבת שחייבים לאפשר את זה.

קרן טרנר: בתחום העירוני, צריך להבין שבניגוד לאוטובוס, כשהאוטובוס עוצר לצד תחנה ואדם עם כיסא גלגלים יכול לעלות בבטחה לאוטובוס, הדרך היחידה להנגיש רכב מסוג מונית שירות היא הנגשה מאחור.

קרן טרנר: אנחנו מדברים על שירות שהוא עצירה בהינף יד על נתיב קיים פעיל ונוסע.

קרן טרנר: בעצם כדי שנכה עם כיסא גלגלים יוכל לעלות למונית שירות, הוא צריך לרדת מהמדרכה אל הכביש, אל מאחורי המונית, בנתיב נסיעה, וזה לא בטוח.

קרן טרנר: אני בכלל לא מדברת על העניין המסחרי של סיכוני ביקוש ועיכובים.

קרן טרנר: את זה שמתי לחלוטין בצד.

קרן טרנר: אני לא מצאתי דרך לאפשר הנגשה לכיסא גלגלים.

איתן כבל: קרן, לא נרחיב את זה.

דורון יהודה: אני מציע שאנחנו ניפגש ואני אציע לך הצעה איך לפתור את הבעיה.

איתן כבל: בסדר.

איתן כבל: צריך לבדוק בעולם.

איתן כבל: הרי לא המצאנו את הגלגל.

קרן טרנר: אין מוניות שירות.

קריאה: יש פתרון לנושא הזה.

איתן כבל: יכול להיות.

איתן כבל: לא אמרנו שלא.

איתן כבל: תודה.

סאמי אסעיד: אני מנהל מוניות אבו-סנן.

סאמי אסעיד: מפעיל שני קווי שירות מזה 40 שנים.

סאמי אסעיד: 20 שנים בלי רישיון ו-21 שנים מאז התחילה הרפורמה.

סאמי אסעיד: אני רוצה לדבר בעניין ההמרה וזה הדבר המכריע ביותר לנו כתאגידים שרוצים.

סאמי אסעיד: נתנו לנו, אני מאוד מודה לכם, עדיפות כי פעלנו וסבלנו והפסדנו והבתים נחרבו ואנחנו מפרנסים משפחות ונמצאים במצב מאוד קשה.

סאמי אסעיד: למה לעכב את עניין ההמרה?

סאמי אסעיד: אני רוצה תשובות ברורות.

סאמי אסעיד: שאל אותך חבר הכנסת חמד עמאר ואמרת הנציג של האוצר.

קרן טרנר: לא אמרתי הנציג של האוצר.

סאמי אסעיד: לא יודע מי אמר.

סאמי אסעיד: אולי אחד החברים.

איתן כבל: אני התייחסתי.

סאמי אסעיד: מה החלטתם בקשר לאחוז של ההמרה?

סאמי אסעיד: המפתח, אחד לאחד ואגרה מופחתת.

סאמי אסעיד: זה נותן לנו את החמצן ונוכל להשתתף במכרזים ולפרנס את המשפחות שלנו.

סאמי אסעיד: אין לנו ברירה אחרת.

סאמי אסעיד: עכשיו פתאום קפץ עניין הבג"ץ.

סאמי אסעיד: מה אנחנו קשורים לבג"ץ?

סאמי אסעיד: אנחנו לא קשורים לבג"ץ.

סאמי אסעיד: אנחנו עתרנו?

סאמי אסעיד: עם כל הכבוד לחברינו שעתרו, יש צידוק אבל שזה לא יהיה מקל שיהרוס לנו את הכול.

איתן כבל: תודה.

איתן כבל: הבנו.

איתן כבל: אני מצטער אלעד, כמו שאומרים, אחרי שאני נותן לך לדבר כאן, אתה תוקע אותי בחוץ.

איתן כבל: השיטה הזאת לא תהיה בטח לא כשאני בלחץ ובכלל בעניין תחבורה ציבורית.

איתן כבל: אנחנו עמלים על זה ואני גם עובד אתך בשיתוף פעולה והדברים ייעשו ועוד איך.

איתן כבל: אני יושב עליהם.

איתן כבל: מוניות שירות, דרך אגב, היה רעיון שאני הבאתי אותו אליהם, שמוניות השירות יתחילו בירושלים.

איתן כבל: תזכור שבירושלים צריך להתחיל מאפס.

איתן כבל: אני אומר לך סאמי שאין לזה קשר.

איתן כבל: אל תתבלבל.

איתן כבל: אני לא אמרתי שמישהו כאן מתעכב בגלל הבג"ץ.

איתן כבל: רק הזהרתי כיוון שיכול להיות מצב, כיוון שעוסקים.

איתן כבל: אתה יכול לומר לי שלא אשים לב, אל תדבר על זה, אתה יכול להגיד מה שאתה רוצה, בסוף הם באים לבקש סוג של פיצוי.

איתן כבל: המרה.

איתן כבל: אתה יכול להגיד את זה באיזה מילים שאתה רוצה אבל בסוף זה סוג של פיצוי.

איתן כבל: אם בית המשפט יבוא ויקבע שמגיע, יש לזה משמעויות גדולות גם כלפי האנשים שיושבים כאן, או לא מגיע, יש לזה השלכות גדולות מאוד מאוד על התהליך שיתקיים כאן.

איתן כבל: זה לא חי באוויר לבד.

איתן כבל: אנחנו פועלים ולא עוצרים את התהליך.

איתן כבל: לא בגלל זה אנחנו עוצרים את התהליך.

איתן כבל: לסיום, משפט אחרון, גבי.

סאמי אסעיד: ברשותך, מילה אחת.

סאמי אסעיד: אותם עותרים בינתיים לא מסיעים.

סאמי אסעיד: אנחנו המפעילים.

סאמי אסעיד: הם לא מפעילים.

איתן כבל: אמרתי שאין לזה קשר ואנחנו לא עוצרים את התהליך.

סאמי אסעיד: בדיוק.

סאמי אסעיד: שהבג"ץ לא יפריע לנו.

איתן כבל: אמרתי את זה מהתחלה.

איתן כבל: חבר'ה, די, גבי, אחרון.

גבי צלקה: ברשותך יושב ראש הוועדה, אני מדבר בשם מוניות מרכז אשקלון מהדרום, בשם מוניות גיבורים מנתיבות ובשם יניב אבל.

גבי צלקה: יש לנו בעיה רצינית כרגע.

גבי צלקה: רציתי לדבר על עוד כמה שני נושאים אבל אין לך זמן לזה.

גבי צלקה: בסדר.

גבי צלקה: יש לנו כרגע בעיה רצינית.

גבי צלקה: אנחנו השארנו מספר מוניות בודדות באזור הדרום.

גבי צלקה: משרד התחבורה, באמת ייאמר לזכותו של דרור גנון שרוצה לעזור, רוצה לעזור לנו לקבל רישיונות אבל החוק מתיר רק 15 רישיונות בתאגיד.

גבי צלקה: אין לי את ה-15 האלה.

גבי צלקה: אין לי.

גבי צלקה: אולי יהיה בעזרת המנכ"לית.

גבי צלקה: דרור באמת רוצה לעזור.

גבי צלקה: תעזרו לנו לקבל את הרישיונות.

גבי צלקה: אנחנו עובדים בלי רישיונות.

איתן כבל: אני לא יודע לתת מענה, בטח בפורום הרחב הזה.

איתן כבל: אני אבוא בדברים עם דרור כדי שקודם כל יסביר לי.

גבי צלקה: באמת, תעזרו לנו לפחות עכשיו.

איתן כבל: אמרת.

איתן כבל: תודה.

איתן כבל: אני רוצה לסכם.

איתן כבל: קודם כל, תודה לכם.

איתן כבל: תודה גברתי על דיון מאלף.

איתן כבל: דרור, תודה כמי שנמצא גם מאחורי הקלעים.

איתן כבל: תודה למשרד האוצר על העבודה.

איתן כבל: אני רוצה להבהיר לסיום שתי נקודות.

איתן כבל: ראשית, הדיון הבא ב-1 בפברואר 2019 על חובת הדיווח שלכם.

איתן כבל: דבר נוסף שאני רוצה לומר לגבי העניין הזה.

איתן כבל: העניין הזה של הפגישה עם נציגים.

איתן כבל: אני אומר את זה ובזה אני מסיים כי זה נושא חשוב.

איתן כבל: תמיד בצבא אני עולה לרכב, אני אומר לעזאזל, מי תכנן את זה.

איתן כבל: פעם דיברו עם חייל או מישהו שיושב בתוך רכב כזה?

איתן כבל: מה העניין?

איתן כבל: מתייעצים אבל לא עם האנשים שבאמת חווים וחיים את הדברים ביום יום.

איתן כבל: אני לא אומר חס וחלילה, דרור, ואתה לא הפסקת לדבר מהרגע שהתיישבת, המצח שלך כבר הגיע לך לאמצע הראש מרוב שהפנים שלך לא מפסיקות לדבר.

איתן כבל: אני יודע כל מה שאמרת בלי שהוצאת הגה.

איתן כבל: אני מנסה לומר שאינני אומר בשום פנים ואופן ולא תטעו, הצוות הזה בעניין הזה עושה עבודה שלא נעשתה כדוגמתה וצריך שהדברים ייאמרו.

איתן כבל: אבל יחד עם זאת, השיח.

איתן כבל: אני יודע שחלק מהאנשים בגלל עבר, יחסים כאלה ואחרים, אתם רק רואים אותם, שומעים אותם, אתם מתכווצים.

איתן כבל: אני מציע קצת להשתחרר.

איתן כבל: יש רגיעונים מסוגים שונים היום בשוק בלי מרשם רופא.

איתן כבל: אפשר לשחרר את עצמכם, אפשר באמת לבוא בדברים.

איתן כבל: לא נפסיד מזה.

איתן כבל: אתם לא חייבים לקבל את עמדתם.

איתן כבל: אין זה אומר שפגישה, המשמעות עם כל הכבוד למיטל חברתי, אמרתי, היא לא משה רבנו וגם על משה רבנו חלקו.

איתן כבל: לכן אני אומר שצריך לבוא בדברים ובסוף זה הדבר הכי טוב.

איתן כבל: תודה רבה לכם.

איתן כבל: נמשיך לעבוד עבורכם.

איתן כבל: תודה.